Otvoren ulazak u ugovorni odnos sa EU\nOdlukom ministara inostranih poslova zemalja Evropske unije ostvaren je najvažniji cilj suštinskog integrisanja Srbije i Crne Gore u Evropu, izjavio je na vanrednoj pres konferenciji u Vladi Srbije premijer Vojislav Koštunica. Ovu priliku ne smemo propustiti, poručio je Koštunica građanima:\n“Kao što vidimo naš partner u ovom velikom poduhvatu za našu zemlju, a to je Evropska unija, i mi kao državna zajednica Srbija i Crna Gora, čvrsto se držimo predviđenog kalendara. Pošto se odnosi državne zajednice i Evropske unije razvijaju postojanom uzlaznom linijom za nas je od sada najvećeg značaja da se što brže završe pregovori i zaključi sporazum kao bi sledeće godine Srbije i Crna Gora praktično postala pridružena članica Evropske unije. Svestan sam teškoća koje su građani trpeli svih ovih godina i da svi mi želimo konkretne rezultate. Sada, posle svega što je urađeno, mogu sa izvesnošću da kažem da naša zemlja danas ulazi, nesumnjivo, u novu fazu odnosa sa Evropom koje će neminovno i sasvim vidljivo doprniti poboljšanju životnog standarda garađana.”\nSrbija je u potpunosti spremna da odmah otpočne pregovore o stabilizaciji i pridruživanju, tvrdi ministar finansija Mlađan Dinkić:\n“Pedeset odsto ovih pregovora biće i domena poljoprivrede moram da kažem, a gospođa Dulić ima sjajnu saradnju sa Evropskom komisijom tako da smo optimisti i očekujemo da što se tiče tehničko-stručnog dela možemo vrlo brzo da završimo te pregovore uspešno. Naravno politički kontekst, mislim na državnu zajednicu, je nešto što ne može uticati, ali sa optimizmom očekujem početak pregovora. Pokušaćemo do najavljenog referenduma u Crnoj Gori da završimo sve ono što je do nas tehničko u Srbiji, da pripremimo potpisivanje ugovora o pridruživanju sa Evropskom unijom.”\nPremijer Koštunica podseća i na ključne obaveze koje stoje pred Srbijom i Crnom Gorom: usaglašavanje zakona sa evropskim, unapređenje javne uprave i saradnja sa Hagom. On kaže da odluka šefova diplomatija EU predstavlja priznanje Vladi Srbije da je sposobna kako da sprovede reforme u zemlji, tako i da postane faktor stabilnosti u regionu:\n“Zato smo sigurni da će naše napredovanje u ovom procesu staviti tačku na neizvesnosti sa kojima smo se suočavali u najbližoj prošlosti. I to najpre i najjasnije na neizvesnosti oko državnih granica što je ceo region vuklo unazad više od jedne decenije. Evropska politika podrzumeva integraciju a ne dezintergraciju i nove podele i nova rasparčavanja zemlje.”\nDa su poruke dobijene od Evropske unije jasne i nedvosmislene kada je u pitanju sudbina i funkcionisanje državne zajednice Srbija i Crna Gora, smatra i predsednik poslaničke grupe vladajuće Demokratske stranke Srbije u republičkom parlamentu Miloš Aligrudić:\n“Oni žele da vide Srbiju i Crnu Goru na putu u Evropsku uniju što inplicira samo po sebi održanje državne zajednice. Naravno u tom smislu su bile izjave kancelarije Havijera Solane i njegove lično i Kristine Galjak o tome da eventualni referendum u Crnoj Gori ne može imati prioritet u odnosu na aktivnosti koje su usmerene ka pregovorima o stabilizaciji i pridruživanju, kasnije zaključivanju ugovora o stabilizaciji i pridruživanju.”\nTranzicija u Srbiji zagazila je u petu godinu, a odluka ministara inostranih poslova Evropske unije da započnu pregovore sa Srbijom i Crnom Gorom o stabilizaciji i pridruživanju, dobar je povod da se sumiraju njeni rezultati. Ekonomista Boris Begović, jedan od autora zbornika “Četiri godine tranzicije u Srbiji” koji je predstavio beogradski Centar za liberalno-demokratske studije, odgovara na pitanje da li je do ovih pregovora moglo doći ranije:\n“Znate imate zagovornike teze da su mnogi počeli. Očigledno je da je postojao čitav niz faktora koji su uslovili da se danas donosi odluka da će oni početi 10. oktobra. Jedan od tih faktora koji je izuzetno bitan to su odnosi Srbije i Crne Gore, odnosno razrešenje one cele sapunske opere koja je trajala koliko je dugo trajala, pa je onda to razrešeno tako što je praktično Evropska komisija nametnula jedno rešenje za koje se pokazalo da je veoma efikasno. I dan danas smo svedoci efikasnosti tog rešenja, i koji će verovatno da doživi svoj kraj 2006. godine. Možda je to i bila ideja onih koji su nametali to rešenje. Jako je mnogo vremena izgubljeno u svemu tome ali to ništa nije novo, mislim u Srbiji se jako uvek mnogo vremena gubi, s tim što ovo gubljenje vremena mislim da veći deo odgovornosti se nalazi van Srbije. To je opet jedna novina, obično sami nađemo neke razloge da izgubimo vreme. Ono što je sad interesantno jako, što ne znamo koliko će dugo trajati ti pregovori i kako ti pregovori budu išli i kako do javnosti budu dolazili detalji o tim pregovorima, šta je ono gde je zapelo, tu ćemo videti i odonose političkih snaga u samoj Srbiji i rešenost ove vlade da učini određene reformske pomake i tranziocione pomake.”


Naslovnica SREDNJA BOSNA Vlada SBK odlučila: Nema više isplata privrednicima po korona zakonu\n– Što se tiče sredstava koja su predmet trećeg javnog poziva, ako pročitamo odluku o realizaciji vidjet ćemo daje on koncipiran tako da se sva sredstva realiziraju jednim javnim pozivom za određeni broj radnika prijavljenih od strane privrednih subjekata. Nažalost, u ovoj godini nećemo moći izvršiti prenamjenu svih namjenskih sredstava koja su nam na raspolaganju, jer smo po kantonalnom korona zakonu u mogućnosti to uraditi samo za onaj period dok je korona zakon bio na snazi. Kao resorni ministar ne mogu biti zadovoljan, ali moramo realnosti pogledati u oči – kazao je Hrnjić.\n– S obzirom na stepen razvoja našeg kantona u ovom trenutku, shodno planiranim sredstvima i rebalansu, to su naše mogućnosti i ja sam zadovoljan što su transparentno naši privredni subjekti u tri javna poziva dobili značajna sredstva pomoći – rekao je Lendo.\n– Pored ova tri javna poziva, u toku je četvrti koji svoje utemeljenje ima, ne u korona zakonu, nego na programima koji su uobičajeni svake godine i imat ćemo na raspolaganju oko 550.000 KM, a ostaje nam i 125.000 iz namjenskih sredstava koja bi Vlada trebala dodijeliti odlukom. Time bi na kraju dobili brojku od 4,5 do 4,6 milijuna KM direktnih poticajnih sredstava – rekao je Hrnjić.\nPrethodni članakKolašinac i Ozil predstavili novi dres Arsenala, navijačima zapao za oko potez Zmaja\nSljedeći članakPalmer u Mostaru: Izbori moraju biti transparentni i fer


Sve više Crnogoraca prisustvuje porođaju žene – Portal RTPV\nNaslovna / Vijesti / Društvo / Sve više Crnogoraca prisustvuje porođaju žene\nSve više Crnogoraca prisustvuje porođaju žene\nRTPV 19. Januara 2020.\tDruštvo Ostavite komentar 526 pregledi\nU Crnoj Gori sve više muškaraca se odlučuje da prisustvuje porođaju žene.\nGinekolog Emira Kalamperović Pelinković za Novu M ističe da je odlukom Odbora direktora KCCG, od 1. jula 2017. godine, ukinuto plaćanje prisustva porođaju, kao i obuka.\nStoga smatraju da je upravo ova odluka i uticala na povećanje intereosvanja partnera koji žele da budu prisutni tokom porođaja.\n“Šta više mi bilježimo tendenciju porasta očeva koji žele da prisustvuju porođaju, i mogu vam reći da je to jedno lijepo iskustvo, i da su povratne informacije pozitivne”, navodi Kalamperović Pelinković.\nPrisustvo partnera porođaju u Crnoj Gori omogućena je u maju 2014. Oni rijetki, koji su se za ovih skoro šest godina odlučili na taj korak, kako je kazala Kalamperović Pelinković nijesu se pokajali.\n“Iz dosadašnjeg iskustva sa pacijentima, većina muškaraca je zabrinuta, žele da na neki način pomognu i olakšaju svojoj supruzi, ali je vidno prisutan i strah od nepoznatog. Što se same obuke tiče, to bude kratko upoznavanje sa procedurama koje se sprovode u porodilištu, i takođe upoznajemo partnera šta mogu da očekuju od samog porođaja i kakav je kućni red, vezano za same preglede u toku porođaja, tako da budu oni dosta spremni i upoznati sa onim sta ih očekuje”, navodi ona.\nKalamperovic Pelinkovic nema dilemu da li je očevima mjesto u porođajnoj sali.\n“Mogu reći i da sama žena lakše podnosi porođaj, utiče bolje na sam tok porođaja, interakcija međusobno supruznika, interakcija sa ljekarima, povjerenje bude veće, saradnja na lijepom nivou, tako da ja jesam za to da očevi budu tu”, poručuje ona.\nPredhodno Kvalitet vazduha u Crnoj Gori – 19. 1. 2020. godine\nSledeće Veliki broj vjernika na litiji


Energyobserver - SRBIJA / ŽIVOTNA SREDINA / RERI: GRAD BEOGRAD ISKLJUČIO JAVNOST IZ PRIPREME PLANA ZA SMANJENJE ZAGAĐENJA VAZDUHA / AUTOR VLADIMIR SPASIĆ\nBeograd je, inače, redovno na listi gradova sa najzagađenijim vazduhom na svetu, a pre nekoliko dana na društvenim mrežama postalo je viralno i objašnjenje zašto se ovo dešava, koje je dao Vigor Majić, direktor Istraživačke stanice Petnica.\nGrad bi do kraja godine trebalo da pripremi desetogodišnji Plan kvaliteta vazduha, koji je vodič za smanjenje zagađenja\nU RERI-ju kažu da bi do kraja godine vlasti u Beogradu trebalo da izrade novi Plan kvaliteta vazduha koji će važiti narednih deset godina, a posao izrade plana dobio je Gradski zavod za javno zdravlje Grada Beograda, kao jedini ponuđač na tenderu koji je raspisan.\nU ovoj organizaciji podsećaju da je važeći Plan kvaliteta vazduha za Grad Beograd, koji je gradskim vlastima trebalo da bude vodič za rad na smanjenju zagađenja, u stvari bio samo mrtvo slovo na papiru tokom poslednje četiri godine.\nČetvorogodišnji plan koji se primenju od 2016. ostao je samo mrtvo slovo na papiru\nGradske vlasti, kako dodaju, nisu ispunile mere iz tog Plana, koji važi od 2016, a posledice svakog dana vide i osećaju građani Beograda.\nMirko Popović, programski direktor organizacije RERI, kaže da je Grad skoro potpuno ignorisao svoje obaveze iz prethodnog Plana.\nRERI: Neprihvatljivo je da se javnost uključi na kraju procesa samo da bi se zadovoljila forma\n“Zato želimo da sada javnost bude uključena od samog početka, da nezavisni stručnjaci daju svoje predloge, da vidimo šta su predlozi i mere izrađivača plana. Za ovako važno pitanje neprihvatljivo je da se javnost uključi na kraju procesa samo da bi se zadovoljila forma. Pitanje zagađenja vazduha u Beogradu je suviše ozbiljno i nije realno da samo jedna institucija, bilo koja, sama može da reši taj problem”, izjavio je on, navodi se u saopštenju RERI-ja.\nZašto su smanjena sredstva za monitoring kvaliteta vazduha?\nOva organizacija je navela i podatak da je Grad Beograd u oktobru doneo odluku da smanji iznos sredstava namenjenih za monitoring kvaliteta vazduha. Naime, u januaru je za Program kontrole kvaliteta vazduha za 2020. bilo predviđeno 53 miliona dok je u oktobru ovaj iznos smanjen na 39 miliona. RERI je zatražio od gradskih vlasti da odgovore zašto je doneta ova odluka i kakve će biti posledice po zdravlje građana.\nInače, ova organizacija je podsetila da je pokrenula kampanju “Vazduh ubija”, ali su i postavili pitanje – Po čijem nalogu?\n“Kada ovih dana budete videli bilborde i banere sa ovom porukom, želimo da se zamislite nad ovim pitanjem”, navode u ovoj organizaciji.


Nokian WR Snowproof P ( 245/35 R21 96W XL ) zimska auto guma | ePonuda.com\nNokian WR Snowproof P ( 245/35 R21 96W XL ) zimska auto guma cene\ncena 38.871,00 din\nTrenutno nemamo slike za Nokian WR Snowproof P ( 245/35 R21 96W XL ) zimska auto guma\nEPonuda nije internet prodavnica već Vam omogućava da brzo i lako nađete Nokian WR Snowproof P ( 245/35 R21 96W XL ) zimska auto guma po najjeftinijoj ceni. Naš cilj je da kupci budu što bolje informisani o ponudi Nokian WR Snowproof P ( 245/35 R21 96W XL ) zimska auto guma na tržištu Srbije. Vrlo lako nalazite željeni proizvod za kategoriju Zimske auto gume cene, ne morate da lutate od sajta do sajta za Nokian Zimske auto gume, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Nokian WR Snowproof P ( 245/35 R21 96W XL ) zimska auto guma sa PRODAVCEM. EPonuda ne može da garantuje potpunu tačnost specifikacije i slika za Nokian WR Snowproof P ( 245/35 R21 96W XL ) zimska auto guma. Pre kupovine, podatke za Nokian WR Snowproof P ( 245/35 R21 96W XL ) zimska auto guma proverite na sajtu PROIZVOĐAČA.


Istraživanje: Kapaciteti nevladinih organizacija i udruženja građana u oblasti medijske pismenosti - BH novinari\nPostoji više razloga zašto su Bosni i Hercegovini neophodne politike medijske pismenosti. One nisu neophodne samo građanima nego i vlastima da bi mogle ispuniti svoje funkcije u digitalnom dobu. Civilni sektor je plodno tlo za promovisanje oblasti medijske pismenosti, ali je broj organizacija koji se bavi ovim pitanjima jako mali. Takođe, organizacije civilnog društva su u direktnom kontaktu sa građanima na terenu, pa je neupitno da mogu doprinijeti razvoju medijske pismenosti kod svojih ciljnih grupa.\nMeđutim, organizacije civilnog društva u Bosni i Hercegovini imaju ograničena znanja i kapacitete za zagovaranje i promociju medijske pismenosti, kao i za edukaciju građana o tome kako prepoznati manipulaciju informacijama, političku cenzuru i lažne vijesti.\nUpravo zbog svega navedenog Udruženje BH novinari je sprovelo istraživanje sa ciljem utvrđivanja nivoa medijske pismenosti u organizacijama civilnog društva, te da li one imaju odgovarajuća znanja i mehanizme za edukaciju lokalnog stanovništva o medijima.\nGlavni istraživač je mr Borislav Vukojević, a istraživanjem je bilo obuhvaćeno ukupno 48 organizacija iz cijele Bosne i Hercegovine koje se primarno bave građanskim aktivizmom, demokratijom i ljudskim pravima, te društvenim pitanjima.


Servis i Inženjering\nZnačajni deo naše delatnosti je servisiranje merila temperature – termoelemenata, otpornih termometara, regulatora i kontaktnih termometara kroz:\n– hitne intervencije (na licu mesta i u pogonima TERMOTEHNE)\n– preventivno – periodično održavanje (godišnji pregled i etaloniranje)\n– defektažu merila i zamenu nesipravnih delova,\n– Izradu merila po principu STARO ZA NOVO,\n– Ispitivanje merila i izdavanje uverenja o etaloniranju.\nZa pouzdan i siguran rad pogona neophodno je odrediti plan preventivnog održavanja u čemu vam mogu pomoći naši iskusni stručnjaci. Kroz preventivno održavanje bitno se smanjuju nepredviđeni kvarovi i zastoji, pa se time pored sigurnosti ljudi postiže i bolja ekonomičnost rada pogona, duži eksploatacioni vek opreme i smanjen utrošak energenata.\nUz naše proizvode, servisiramo i merila temperature drugih proizvođača kako domaćih tako i ino proizvođača, a stručnost naših radnika, adekvatna opremljenost alatom i ispitnom opremom, garancija su za vaše zadovoljstvo našim uslugama.\nNavodimo samo nekoliko većih korisnika s kojima imamo višegodišnju saradnju: Šećerane, TE-Pljevlja, TE-Gacko, Lafarge, Železara Smederevo i dr..\nS obzirom da u našoj firmi postoji akreditovana laboratorija za temperature, u sklopu održavanja takođe etaloniramo merila temperature.\nTe se usluge načelno obavljaju u laboratoriji, a prema zahtevu moguće je i u vašim pogonima.\nKad se u vašem pogonima pojavi potreba za stručnim rešenjem u procesu merenja temperature, obratite nam se s poverenjem, a naši iskusni inženjeri će vam ponuditi optimalno rešenje.\nPrema vašem zahtevu za nova merenja ili rekonstrukciju, naši stručnjaci mogu doći u pogon i sa vašim tehničkim osobljem snimiti postojeće stanje i precizno definisati sve zahteve, na osnovu čega dajemo odgovarajuću ponudu za projekat, opremu i radove.\nRealizacija prihvaćene ponude sastoji se u izradi projekta, nabavci opreme, montaži, programiranju PLC-a i puštanju u pogon, a sve to u dogovorenom roku.\nProjektno rešenje može sadržavati opremu naše proizvodnje i opremu drugih renomiranih domaćih i ino firmi. Merila temperature iz projekta, kao i postojeća merila u pogonu, možemo etalonirati s obzirom da u sklopu naše firme postoji akreditovana laboratorija.\nT2 - Pravi termoelemnti sa spoljašnom metalnom zaštitnom cevi INSTRUMENTI Transmiteri T5- Otporni termometri za uvarivanje T6 - OTPORNI TERMOMETRI ZA UVRTANJE Kompenzacioni Kablovi\nCopyright © 2016 Termotehna


EU dala Albaniji dve nedelje da reši krizu – Nadlanu.com\nEU dala Albaniji dve nedelje da reši krizu\nTIRANA, 19. maja 2010. (Beta-AFP) - Vođa albanske opozicije Edi Rama rekao je u petak da je Evropska unija dala albanskim liderima dve nedelje da reše političku krizu koja potresa zemlju skoro godinu dana.\n"Imamo dve nedelje da nađemo kompromisno rešenje i okončamo krizu", rekao je Rama agenciji Frans pres. Albanski premijer Salji Beriša i Rama sastali su se u četvrtak u Strazburu pod pokroviteljstvom evropskog komesara za proširenje Štefana Filea i drugih predstavnika Evropske unije u pokušaju da nađu rešenje.\nZemlja je u političkoj krizi od 28. juna prošle godine oko rezultata izbora na kojima je tankom većinom pobedila Berišina Demokratska partija. Socijalisti Edija Rame osporavaju rezultate izbora i optužuju vladajuću stranku za krađu i traže ponovno brojanje glasova.\nKako navode mediji, sastanak u Strazburu završio se posle ponoći i jedini rezultat mu je bio da su se dogovorili da organizuju sličan sastanak za dve nedelje.


Jelena Kisić, 05/07/2021\nPredsjedavajući Predsjedništva Bosne i Hercegovine Milorad Dodik rekao je danas u Istočnom Sarajevu da se predstavnici Republike Srpske neće miješati u to kako će biti dogovoren izbor članova Predsjedništva iz reda Bošnjaka i Hrvata, ali su spremni podržati njihov dogovor kakav god on da bude.\n“Sad pokušavaju da u te razgovore uvuku i Republiku Srpsku, pa čak i da je okrive” rekao je Dodik, obraćajući se novinarima u Administrativnom centru Vlade RS, nakon današnjeg susreta sa zamjenikom pomoćnika američkog državnog sekretara za Evropu i Evroaziju Metjuom Palmerom i direktorom Evropske službe za inostrane poslove za zapadnu Evropu, zapadni Balkan, Tursku i Veliku Britaniju Angelinom Ajhorst.\n“Republika Srpska je već prije 10-12 godina, kada se pojavio problem u vezi sa izborom članova Predsjedništva poznat pod radnim nazivom Sejdić-Finci, definisala svoj stav i on je jasan – spremni smo da uđemo u izmjenu Ustava u rečenici koja kaže da RS bira Srbina tako da se riječ Srbin mijenja riječju jednog predstavnika, što znači direktan izbor člana Predsjedništva iz Republike Srpske“, podsjetio je Dodik.\nAko nema dogovora o izboru članova Predsjedništva, Dodik je rekao da neće biti ni izmjene Ustava i Izbornog zakona Bosne i Hercegovine\nDodik je rekao da je pozicija srpskih predstavnika jasna i da se ona zasniva na Platformi koju je usvojila Narodna skupština Republike Srpske i na timu koji je ovlašten da o budućim odnosima u Bosni i Hercegovini razgovara sa predstavnicima Bošnjaka i Hrvata.\nDodik je kazao da je Republika Srpska trebalo da izađe sa novom incijativom, odnosno da predloži da se na direktnim izborima bira predsjednik RS i BiH jednoj ličnosti.\n“To bi doprinijelo da Republika Srpska dođe do toga u Bosni i Hercegovini nema dualizam u vlasti. Znam da će neki iz opozicije potrčati da to odbiju, ali ja ih pozivam da razmisle i spreman sam da im objasnim”, rekao je Dodik.\nOn je ocijenio da su predstavnici RS u ovom pregovorima bili kreativni i da nije bilo destrukcije.\nOkrivio je Bošnjake da su, svjesni da gube proces u kome učestvuju SDA, HDZ BiH i međunarodni predstavnici, “na brzinu smislili Interresornu grupu, a prije toga su izabrali nelegalni CIK, koji je pokazao da je itekako politički”.\nTags\t#Milorad Dodik\t#pregovori o izmjenama Izbornog zakona\nU Crnoj Gori 11 novooboljelih, preminule 4 osobe


Konkurs Kreativnog centra za originalnu slikovnicu | CityMagazine\nPovodom trideset godina od osnivanja, Kreativni centar raspisuje konkurs za originalnu slikovnicu za decu uzrasta od 3 godine do 7 godina. Namenjen je autorima mlađim od 30 godina, a njegov cilj je skretanje pažnje na mlade talentovane pisce i ilustratore. To će za njih ujedno biti i prilika da se oprobaju u stvaranju slikovnica – prvih knjiga s kojima se deca sreću, a koje imaju izuzetno važnu ulogu u odrastanju i razvoju.\nSlikovnica koja se šalje na konkurs može biti delo jednog autora ili tima autora. Tema je slobodna, a konkurs je otvoren do 1. septembra 2019. godine. Najbolji rad će biti proglašen 1. oktobra 2019. i biće novčano nagrađen sumom od 1500 evra u dinarskoj protivvrednosti. Više detalja o konkursu naći ćete na sajtu ove izdavačke kuće.\nIstorijski let: Ilon Mask lansirao svoju raketu ilustracija · konkurs · kreativni centar · slikovnica


Očekujem značajno povećanje minimalne cene rada, kaže ministar za zapošljavanje, boračka i socijalna pitanja Zoran Djordjević.\nĐorđević je za "Hepi" televiziju rekao da ga je ministar finansija Siniša Mali na nedavnom sastanku uoči početka pregovora sa predstavnicima sindikata i poslodavaca o povećanju minimalne cene rada, upoznao sa svim parametrima koji utiču na visinu minimalne cene rada, a koji su prevashodno vezani za ekonomsku situaciju u zemlji.\nMinimalna cena rada utvrđuje se po radnom času bez poreza i doprinosa za kalendarsku godinu najkasnije do 15. septembra tekuće godine, a primenjuje se od 1. januara naredne godine. Minimalac, koji sada iznosi nešto više od 27. 000 dinara, trenutno prima 350.000 radnika.\nKako kaže, predsednik Srbije Aleksandar Vučić dao im je jasnu smernicu kada je u pitanju povećanje minimalne cene rada. "Trudićemo se da utvrđena minimalna cena rada bude kompromisno rešenje dobijeno na osnovu pregovora sve tri strane, države, poslodavaca i radnika", istakao je Đorđević dodajući da minimalna cena rada sada iznosi 27.022 dinara, ali da će biti bolje.\nNavodi da građani treba da očekuju da bude bolje. "Očekujemo veću minimalnu cenu rada, veće penzije, plate. Stvorili smo uslove da ove godine idemo na povećanje, budući da beležimo suficit", rekao je Đorđević. Ministar je istakao da je u poslednje dve godine statistika odlična, pa je minimalna cena rada kumulativno povećana 18,6 odsto.\n"Stanje 2014. godine je bilo alarmantno. Bila su dva scenarija. Ili bankrot, ili da se izvučemo iz svega toga. Malo ljudi bi imalo hrabrosti da uradi ono što je uradio Vučić, kao predsednik vlade, kada je rešio da smanji penzije", kazao je Đorđević.


Prvenstvo Vojvodine: Još jedna kruna za Bečejce\nNajmlađa selekcija Kajak kanu kluba Bečej nastavila je prošle subote da niže sjajne rezultate u ovoj sezoni. Kajakaši Bečeja su posle osvajanja Lige mini-kajaka Srbije, prošle subote u Apatinu titulu „overili“ i na Prvenstvu Vojvodine na kojem su nastupila 154 takmičara iz 13 klubova. Na Dunavcu su ponovo iza sebe ostavili Sintelon, „večitog“ sportskog rivala iz Bačke Palanke, ali je ovoga puta bodovna razlika bila manja nego u ligaškom nadmetanju.\nOtvoreno prvenstvo Srbije: Kruna celogodišnjeg rada\nProteklog vikenda u Bačkoj Palanci održano je Otvoreno prvenstvo Srbije u kajaku i kanuu na mirnim vodama, na kome je učestvovalo 22 kluba sa preko 400 takmičara.\nObeležen kraj kajakaške sezone: Zadovoljstvo i velike ambicije\nU nedelju, 19. septembra, na Fadipovom kampu održana je svečanost povodom završetka izuzetno uspešne kajakaške sezone.


Početak Vesti Turistička valorizacija seoskih turističkih potencijala\nObjavljeno 07. novembar 2019.\nMeđutim, ruralni turizam još uvek nema jasno definisane elemente marketinga (proizvod, cena, promocija i distribucija), niti se njegov razvoj bazira na osnovama održivog razvoja.\nGrad Kruševac, sa povoljnim geografskim položajem i velikim brojem sela, ima izuzetno povoljne mogućnosti za razvoj seoskog turizma. Ove pogodnosti su naročito izražene u selima prema Ribarskoj Banji i selima na obroncima Jastrepca, najšumovitije i najvodnije planine ovog dela Balkana. Takođe, sela koja se nalaze pored reke Morave i Ćelijskog jezera pružaju velike mogućnosti za razvoj seoskog turizma.\nTuristička organizacija grada Kruševca je svojim radom i analizom trenutnog statusa ruralnog turizma, donekle prevazišla postojeće probleme, a kao rezultat toga imamo nekoliko kategorisanih seoskih turističkih domaćinstava.\nOsnova problema razvoja seoskog turizma je nedovoljna edukacija stanovništva seoskih područja i prihvatanje tvrdnje da je selo turistički proizvod i da kao takvo predstavlja osnovu za razvoj seoskog turizma.\nU cilju valorizacije turističkih resursa na seoskim područjima, Turistička organizacija grada Kruševca, u novembru 2019. godine, sprovešće obilazak postojećih i potencijalnih seoskih turističkih domaćinstava u selima:\nMala reka, Srndalje, Ribare, Naupara, Jablanica, Lomnica, Buci, Bela voda i Kukljin.


Politika: Vučić: U Brisel idem posle formiranja Vlade Srbije - BalkaniYUm.TV '); } //]]>\nVučić: U Brisel idem posle formiranja Vlade Srbije\nMandatar za sastav Vlade Srbije Aleksandar Vučić izjavio je danas da će Brisel posetiti nakon formiranja nove Vlade i dodao da će uprkos tome što postoje određena neslaganja, nastaviti da sarađuje sa predstavnicima Evropske unije (EU) i Sjedinjenih Američkih Država (SAD).\nNa konferenciji za novinare, Vučić je rekao da je u ponedeljak imao otvoren i učtiv razgovor sa ambasadorom SAD Kajlom Skotom i EU Majklom Devenportom ali da o tome neće iznositi detalje, jer časni ljudi nikada ne prepričavaju takve razgovore.\nOn je rekao da su se saglasili o najvećem broju tema, da su o nekim imali različito viđenje, ali da će on nastaviti da radi u interesu građana Srbije i da neće sebi dozvoliti da bude nečiji potrčko.\n"Moj posao nije da budem bilo čiji potrčko. Mene kao predsednika vlade, niko dok sam na tom mestu, ni dok sam živ, niko neće da tretira kao otirač ili krpu, jer bi tako tretirao i našu zemlju", rekao je Vučić.\nVučić je dodao da će po formiranju Vlade putovati u Brisel ali da neće posetiti SAD, kao i da neće biti u avionu na prvom direktnom letu između Beograda i Njujorka, iako će doći da isprati putnike i da se sa njima pozdravi.\nPremijer je dodao da će Srbija nastaviti da ide evropskim putem, ali da će on nastaviti da štiti interese građana Srbije.\n"Nema suštinskih i strateških nesporazuma... Nastavljamo da sarađujemo", rekao je Vučić i dodao da imaju sličan stavi i po pitanju Savamale.\n09/04 Ambasadori u Srbiji ostali na radnim mestima\n05/04 „Reciprocitet” gori nego takse od 100 odsto\n01/04 Zabranjen rad kladionicama, frizerskim salonima,…\n28/03 Ukoliko Srbija zatraži, Rusija će pomoći…\n25/03 Greška je što smo pokazali kako Sajam izgleda\n24/03 Dačić: Sleteo avion iz Moskve, večeras avioni…\n21/03 Predsednik Vučić rekao istinu o EU - ona…\n20/03 Prešli smo u drugu fazu borbe sa koronavirusom


Početak/Sport/Gaćinović: U Novi Pazar po pobedu\n„Pred nama je teška utakmica, a čeka nas okršaj sa jednom pravom ratničkom ekipom. I njima i nama su bodovi neophodni, a mi znamo gde idemo i šta treba da uradimo kako bi došli do cilja. Mislim da smo u dva prethodna kola zaslužili mnogo više od jednog osvojenog boda, ali verujemo da će nam se to vratiti u nastavku prvenstva. Dobro smo se pripremili za Novi Pazar, gledamo sebe i verujemo da na „vrućem“ terenu možemo ostvariti pobedu. Protivnik je kvalitetan, moj kolega Radoslav Batak je u prvom delu sezone vodio Radnički i dobro poznaje naše igrače, ali bez obzira na to, mi idemo tamo po bodove“,vi rekao je Gaćinović.\n„Nedostajao je samo taj gol da stavimo pečat na zaista dobru igru u drugom poluvremenu protiv Zvezde. Mi smo prvo poluvreme prosto prespavali, a jedan od razloga je to što su naši igrači odabrali lošu obuću za teren koji je bio potpuno zaleđen. Kasnije smo bili na nivou koji želimo, ali nažalost nismo adekvatno nagrađeni za uloženi trud. Ne treba više da se okrećemo ka toj utakmici. Izvukli smo i pozitivne i negativne pouke i one su nam bile značajne u pripremi ovog susreta u Novom Pazaru. Moraćemo da 90 minuta budemo na nivou drugog poluvremena sa Zvezdom, da budemo smireniji u završnici i to je jedini način da dođemo do uspeha“ istakao je Gaćinović.\n„Vraća nam se Nenad Gavrić posle odrađene suspenzije zbog žutih kartona, ali će izostati povređeni štoper Žarko Marković i vezista Aleksandar Kovačević. Radi se o veoma bitnim fudbalerima za našu igru, ali koga nema bez njega se može i mora. Svi ostali su spremni i konkurišu za prvu postavu“ završio je Gaćinović.\nFK Radnički Novi Pazar Superliga Srbije Vladimir Gaćinović


RTCG - Radio Televizija Crne Gore - Nacionalni javni servis :: Politika :: Očuvano zdravlje, nastaviti s poštovanjem mjera\n23. 05. 2020. 12:26 >> 12:25 0\nOčuvano zdravlje, nastaviti s poštovanjem mjera\nGrađani bi trebalo da nastave sa poštovanjem svih mjera Nacionalnog koordinacionog tijela (NKT-a) kako bi zajednički što prije izvojevali još jednu važnu pobjedu Crne Gore apelovano je sa sjednice Izvršnog odbora DPS Petnjica.\n"Na sjednici je konstatovano da Vlada Crne Gore zajedno sa Nacionalnim koordinacionim tijelom, zdravstvenim sistemom, Opštinskim operativnim štabom, i svim institucijama koje su uključene u borbu protiv COVID – 19 virusa , zaslužuju pohvale za sve što je urađeno u prethodnom periodu na očuvanju zdravlja građana", navodi se u saopšteju.\nSjednica je, kako su kazali iz DPS Petnjica, održana uz puno poštovanje svih mjera koje je propisao NKT.\n"Takođe je na sjednici iskazana puna podrška vladinim mjerama za očuvanje svakog radnog mjesta i oporavka privrede, kao i za socijalni paket za najugroženije građane", saopšteno je iz petnjičkog DPS-a.\nIskazane su i pohvale za sve građane naše države i građane Petnjice koji su poštovanjem svih mjera dali značajan doprinos u borbi protiv epidemije.


BiH: Svjetski uspjesi sportista sa 'sićom' iz državne kase - Front Slobode\nKošarkašice BiH, Evropsko prvenstvo 2021. godine\nAUTOR: Selma Boračić-Mršo / Maja Žuvela\nOBJAVLJENO: 25.06.21 u 14:29\n„Država je izostala i to je nešto standardno kad je u pitanju sport. Oni će sad doći da se slikaju kad se one vrate i to će trajati ta neka euforija sedam osam dana i onda će se to zaboraviti, jer tako obično bude. To je naprimjer sa nama zaslužnim sportistima koji u Federaciji živimo i koji smo jedini bez te doživotne nadoknade, takozvane sportske penzije, a imamo titulu zaslužnih sportista, dok je u ostalim zemljama u regionu to riješeno. I Republika Srpska je to riješila“, navodi Vesna Bajkuša.\nTekst "Svjetski uspjesi bh. sportista sa 'sićom' iz državne kase", autorice Selma Boračić-Mršo i Maja Žuvela, objavljen je na portalu Radio Slobodna Evropa, 24. juni/lipanj 2021. godine.\nRazija Mujanović: Živjela sam za košarku, danas nikoga ne interesujem (4. septembar 2017. godine)\nHimna Bosne i Hercegovine se ne može pjevati (Dženana Halimović i Mirna Sadiković za RSE, 2. februar/veljača 2021. godine)


RS: Žiranti vratili 12,5 miliona evra tuđih kredita – Nadlanu.com\nObjavljeno 14. maja 2013. / 13:28:22\nPredsednik Udruženja za zaštitu žiranata u BiH Joco Cvjetković kaže da je situacija u toj oblasti krajnje zabrinjavajuća i da je neophodno preduzeti mere zaštite žiranata.\nČlanovi ovog udruženja dostavili su Odboru Narodne skupštine RS za predstavke, predloge i društveni nadzor, predloge u kojima žiranti traže da im se omogući da budu ravnopravna strana u sporovima, putem pravne, finansijske ili nekog drugog oblika pomoći.\nCvetković je u izjavi novinarima u Banja Luci, nakon sastanka s članovima tog odbora, kazao i da je zatraženo da se postavi pitanje rada i ingerencija Agencije za bankarstvo RS, jer je to krovna institucija za kontrolu rada banaka.\nPredsednik nadležnog Odbora Radomir Pašić nije, međutim, mogao obećati veću pomoć prevarenim žirantima.\nOn je, podsetivši na male ingerencije tog skupštinskog tela, kazao da će pokušati zaključcima da animiraju nadležne institucije u RS, među kojima i Agenciju za bankarstvo, da deluju u pravcu zaštite i pružanja pomoći žirantima koji su prevareni, prenela je agencija Fena.


Gondolijeri se žale na predebele turiste: Ukrcavaju nam se bombe | Novosadski informativni portal 021\nNovim merama predviđeno je da se u manjim gondolama prevozi maksimum pet umesto šest turista, a u većim 12 umesto 14, prenosi britanski "Gardijan".\n"Za razliku od liftova, gde piše samo šest osoba ili maksimalna težina, mi nemamo vagu za merenje ljudi zbog čega smo smanjili broj putnika", rekao je predsednik Udruženja venecijanskih gondolijera Andrea Balbi.\nOn je dodao da su u odnosu na period od pre 10 do 15 godina, turisti sada teži.\n"Velika opterećenja uzrokuju ulazak vode u brod", rekao je on.\nPredsednik Udruženja zamenskih gondolijera Raul Roverato izjavio je da su danas turisti gojazni, naročito iz nekih zemalja.\n"Iz nekih zemalja bombe se ukrcavaju. A kad je čamac potpuno napunjen, trup tone i voda ulazi. Opasno je voziti sa više od pola tone mesa na brodu", rekao je Roverato.\nOsim ove mere uvedena je i ona po kojoj potomci gondolijera mogu da preuzmu njegovu dozvolu bez polaganja teorijskog ispita koji podrazumeva proučavanje istorije i stranih jezika. Oni će ubuduće dozvole dobijati na osnovu dokaza da znaju da voze gondolu i imaju četiri godine iskustva u upravljanju porodičnim čamcem.\nProfesija gondolijera postoji od 1094. godine, a danas se njome bavi 433 gondolijera i 180 zamenika.\n"To je stvar tradicije. Ko bolje od gondolijera zna o tom poslu, o kanalima, zgradama, istoriji grada? Posao gondolijera je jedinstven, ima nas 433, a kada bismo našli nekoga iz Pariza, Njujorka ili nekog drugog grada, to ne bi bio nastavak tradicije. To bi bilo kao pica majstor koji nije iz Napulja", rekao je Balbi.


PODRŠKA PORTALU SEE.CULT I SAOPŠTENJE ZA JAVNOST INICIJATIVE NEZAVISNE KULTURNE SCENE NOVOG SADA – CK13\nSEE.Cult već 15 godina istrajno radi na konstituisanju medijskog prostora za savremenu kulturnu i umetničku produkciju u zemlji i regionu i predstavlja važno mesto koje naročito nezavisnim akterima u kulturi obezbeđuje stalno prisustvo u široj javnosti. Iskustvo nam pokazuje da je u većina medija u Srbiji izveštavanje o kulturnim delatnostima sporadično, osim kada su u pitanju aktivnosti javnih institucija i spektakularne manifestacije koje sužavaju pojam i praksu savremene umetničke i kulturne produkcije, a među kojima aktivnosti nezavisnih aktera retko dobijaju potreban prostor. U tom kontekstu, SEE.Cult predstavlja jedno od retkih javnih mesta koje u kontinuitetu prati aktivnosti nezavisne kulturne produkcije čime obezbeđuje uvid u procese i prakse ovog važnog segmenta savremene produkcije. U tome SEE.Cult često predstavlja vrstu „agencije“ koju drugi mediji konsultuju kao relevantan izvor informacija vezanih za događanja u kulturi. Što je još važnije za nezavisnu scenu, temeljan rad ovog portala i saradnja sa nezavisnim akterima u kulturi ga čini ne samo otvorenim medijskim prostorom, već i ravnopravnim partnerom u realizaciji aktivnosti i produkcije organizacija i udruženja građana u kulturi.\nInicijativa nezavisne kulturne scene Novog Sada podržava predloge portala i uređivačkog tima SEE.Cult-a (http://www.seecult.org/vest/ pismo-svima), a posebno deo koji se tiče rada komisija za izbor projekata u kulturi, zahtevajući transparentnu, stručnu i objektivnu raspodelu javnih sredstava, i u slučaju Novog Sada, javno obećano javno obrazlaganje rada konkursnih komisija. Stoga zajedno sa portalom SEE.Cult i Asocijacijom NKSS apelujemo na sve organizacije, udruženja građana, institucije, strukovna udruženja i druge aktere kulturne scene da se suprotstave nazadnoj i reakcionarnoj kulturnoj politici države i javno iskažu negodovanje zbog urušavanja svakog oblika nezavisnih politika i umetničkih i kulturnih produkcija.


NUNS: Ugrožena bezbednost novinara Slaviše Lekića\nNezavisno udruženje novinara Srbije (NUNS) ocenilo je danas da je, posle nedeljne emisije na televiziji Pink, direktno ugrožena bezbednost novinara Slaviše Lekića i pozvala nadležne da preduzmu neophodne mere i zaštite Lekićev fizički integritet. U saopštenju, NUNS je ocenio da su pretnje kulminirale nakon emisije TV Pink u kojoj je glavni i odgovorni urednik tabloida Informer Dragan Vučićević označio Lekića kao jednog od učesnika u navodnom državnom udaru. „Kao jedini dokaz u prilog toj tvrdnji naveden je Lekićev intervju Nacionalu. U istom kontekstu Slavišu Lekića je spomenuo i ministar pravde Nikola Selaković“, navodi se u saopštenju NUNS-a.\nNUNS je naveo da je Lekić u toj emisiji optužen i da je imao značajnu ulogu u „medijskoj pripremi“ ubistva Zorana Đinđića i da je, na taj način, Lekić „targetiran kao državni neprijatelj“, što može imati nesagledive posledice po njegovu bezbednost.\n„NUNS upozorava državne organe, posebno ministra pravde Nikolu Selakovića i ministra unutrašnjih poslova Nebojšu Stefanovića, da su direktno odgovorni ukoliko na bilo koji način bude ugrožena sigurnost novinara Slaviše Lekića“, navelo je to novinarsko udruženje.\nNUNS je, takođe, podsetio da je Lekić 25. novembra u beogradskoj stanici policije u Ulici Milana Rakića, obavestio policiju o pretnjama i osobama koje prate njegovo kretanje i da je o tome sačinjena službena beleška, ali da su mu policajci rekli da ne mogu ništa da preduzmu jer „u njegovoj prijavi nema elemenata krivičnog dela“.


Predstavljene mogućnosti finansiranja kroz programe EU - Istinito.com - Ne budi ovca!\nPočetna > BIH > Društvo > Predstavljene mogućnosti finansiranja kroz programe EU\nPredstavljene mogućnosti finansiranja kroz programe EU\n19. Jula 2019. Istinito630Leave a Comment on Predstavljene mogućnosti finansiranja kroz programe EU\nProgrami Evropske unije podržavaju provođenje politika Evropske unije i unapređuju saradnju u oblasti kulture, nauke, obrazovanja, civilnog društva, preduzetništva i mnogih drugih. U cilju predstavljanja mogućnosti za kandidovanje projekata na otvorene pozive programa Kreativna Evropa, Evropa za građane i Horizont 2020, Info centar Evropske unije organizuje info dane „Od ideje do cilja“.\nBosna i Hercegovina je izrazila interes za sudjelovanje u određenom broju programa, a dalje korištenje programa ovisi od institucionalnih, ljudskih, finansijskih i drugih potreba te napretka Bosne i Hercegovine na putu pridruživanja Evropskoj uniji.\n“U posljednjih dvadeset godina, Evropska unija je najveći međunarodni donator u Bosni i Hercegovini i pouzdan partner. Kroz naše aktivnosti, programe i projekte nastojimo podržati najbolje inovacije i razvoj novih ideja. Naredni ciklus programa Evropske unije za period od 2021. do 2027. godine se već planira i nadamo se da će BiH nastaviti što više koristiti ove mogućnosti”, istakla je Viara Valtchanova, predstavnica Regionalne kancelarije u Banjaluci Delegacije Evropske unije u Bosni i Hercegovini.\nCilj predstavljanja EU programa je upoznati organizacije i pojedince koji se bave kulturnim, obrazovnim i naučno – istraživačkim radom s prilikama koje učešće u EU programima nudi, te u konačnici povećati broj prijavljenih projekata iz BiH.\nVoditelji programa Kreativna Evropa, Evropa za građane i Horizont 2020 u Bosni i Hercegovini istakli su da su već ostvareni značajni rezultati, ali da je važno povećati broj aplikanata.\n“Želimo poručiti svima da je važno da se prijavljujete bez obzira na to da li će vaš projekt proći. Moguće je ponovno aplicirati sa istim projektnim prijedlogom, unaprijediti aplikaciju u skladu sa sugestijama i ne odustajati. Postoji veliki interes organizacija iz BiH za ove fondove i nadamo se da ćemo ovim i sličnim aktivnostima potaknuti što veće interesovanje,“ objasnila je Aida Kalender, voditeljica Deska Kreativna Evrope u BiH.\nInfo dan „Od ideje do cilja“ se realizuje kroz saradnju sa Deskom Kreativna Evropa Bosne i Hercegovine, Ministarstvom civilnih poslova i Ministarstvom pravde Bosne i Hercegovine.\nNakon Banjaluke, Info dani o EU programima će biti održani i u Mostaru, Tuzli i Sarajevu.\nTagged banja luka bih delegacija eu eu fondovi istinito kreativna evropa mostar projekti radionica sarajevo\nNova dionica banjalučkog Istočnog tranzita na jesen


Priroda i parkovi – BeoWiki.com\nHome / Moj Beograd / Priroda i parkovi\n30. novembra 2017.\tAktuelno u Beogradu, Moj Beograd, Priroda i parkovi Komentari su isključeni na Skulpture Olge Jevrić krasiće park na Topličinom vencu\nSredinom sledeće godine počinje veliko uređenje parka na Topličinom vencu. Zelena oaza u samom centru prestonice biće urađena po zamisli čuvenog arhitekte Borisa Podreke, za „Novosti” otkriva glavni gradski arhitekta Milutin Folić. Park Proleće, odnosno Park vojvode Vuka prostire se na 3.700 kvadratnih metara. Posle rekonstrukcije biće podeljen u nekoliko …\n26. septembra 2017.\tMoj Beograd, Priroda i parkovi Komentari su isključeni na Tašmajdan\nPark Tašmajdan se nalazi na samoj granici između beogradskih opština Palilula i Vračar, omeđen ulicama Takovskom, Ilije Garašanina, Beogradskom i Bulevarom kralja Aleksandra. Na tom mestu je nekada bio veliki kamenolom, po kome je park i dobio ime (na turskom taš – kamen, majdan – mesto gde se vadi kamen). U katakombama nastalim posle …\n25. septembra 2017.\tMoj Beograd, Priroda i parkovi Komentari su isključeni na Sramota u centru grada\nStudentski park, ili kako se još naziva Univerzitetski i Akademski, u samom centru prestonice u sklopu Studentskog trga, postaje ruglo u kojem svakoga dana osvane novi grafit, ali i smeće od druženja tokom noći, dok su kapije i ograda u katastrofalnom stanju, žale se Beograđani. Zaključavanje nije urodilo plodom, a …\nIstorija Karađorđevog parka\n21. septembra 2017.\tIstorija, Moj Beograd, Priroda i parkovi Komentari su isključeni na Istorija Karađorđevog parka\nZa vreme turskog napada na Beograd 1806. na ovom mestu bio je smešten jedan od logora ustaničke vojske Karađorđa. Po srpskom osvajanju grada, na mestu logora sahranjeni su svi izginuli ustanici čije su grobove porodice obeležile kamenim belezima. Nekoliko od tih kamenih obeležja sačuvana su do danas. Isto tako, …\n20. septembra 2017.\tMoj Beograd, Priroda i parkovi Komentari su isključeni na Uskoro prodaja ulaznica za posetu Kalemegdanu?\nPrelepi murali vrsnih umetnika krase fasade Beograda\n20. septembra 2017.\tMoj Beograd, Priroda i parkovi Komentari su isključeni na Prelepi murali vrsnih umetnika krase fasade Beograda\nČuveni beogradski muralista, Andrej Josifovski, kog znamo po potpisu Pijanista sa mnogih fasada, iznenadio je još jednom sve Beograđane. Tokom proteklog vikenda, mladi arhitekta je, zajedno sa svojim prijateljima, oslikao zidove na dve zgrade – ukupne površine od 300 m2. – Stanari iz obe zgrade su oduševljeni. Kažu da jedva čekaju sledeću godinu, kada planiramo …\nAkcija čišćenja parka Fontane Mike Alasa\n31. avgusta 2017.\tMoj Beograd, Priroda i parkovi Komentari su isključeni na Akcija čišćenja parka Fontane Mike Alasa\nAkcija čišćenja parka Fontane „Mike Alasa“, biće održana u subotu, 2. septembra. Radnu subotu su organizovali stanari tog dela grada, odnosno Udruženje Donji Dorćol. Taj datum nije slučajno odabran, jer kako kažu u Udruženju, prvog septembra đaci polaze u školu, dok su narednog dana u parku. Akcija se organizuje sa …\nPark „Mala Milica Rakić” ulazi u sistem redovnog održavanja\n8. avgusta 2017.\tAktuelno u Beogradu, Priroda i parkovi Komentari su isključeni na Park „Mala Milica Rakić” ulazi u sistem redovnog održavanja\nAko se bude ostvarilo sve što su nadležni zamislili, spomen-park „Mala Milica Rakić”, podignut 2005. godine u Batajnici, najzad bi posle 12 godina mogao da uđe u redovan sistem održavanja gradskih parkova. Ovaj parkić koji je podigla je opština Zemun, a posvećen je trogodišnjoj Milici Rakić tragično nastradaloj u NATO …


Studio sa sedištem u Novom Sadu biće fokusiran na razvoj free-to-play mobilnih igara najvišeg svetskog kvaliteta.\n“Lep je osećaj biti deo ove neverovatno uspešne priče. Pridruživanje Playrixovom timu će nam pružiti pristup globalnom tržištu, ogromnoj svetskoj publici i bazi znanja i stručnosti koju nikada do sada nismo imali. Verujemo da ćemo kao Playrix RS doprineti snagama Playrixa na globalnom nivou radeći na novim, jedinstvenim projektima vrhunskog kvaliteta. Takođe, srećni smo što će ovaj dogovor doprineti rastu srpske gejming scene”, rekli su iz Eipixa.\n"Nakon više od decenije rada na igrama, Eipix Entertainment je dokazao da je jedan od najtalentovanijih timova na ovom tržištu. Ponosni smo što ćemo biti deo njihovog napretka u budućnosti, pružajući Playrix RS-u sve znanje i podršku u stvaranju igara najvišeg svetskog kvaliteta", rekao je Dmitri Bukhman, suosnivač Playrixa.


Poslovna etika :: ProCredit Bank ' //\t//content : '\nMreža zona 24/7\nDeo ukupne misije ProCredit Grupe je da postavi standarde u finansijskom sektoru u kome poslujemo. Želimo da napravimo razliku, ne samo u segmentu koji pokrivamo i kvalitetu finansijskih usluga koje pružamo, već i u vidu poslovne etike i ekoloških pitanja koja su potpuno integrisana u naš poslovni model. Naše korporativne vrednosti imaju ključnu ulogu u tom pogledu. Uspostavili smo pet osnovnih principa na kojima se zasniva poslovanje ProCredit institucija:\nTransparentnost: Klijentima, javnosti i našim zaposlenima pružamo transparentne informacije.\nNa primer, trudimo se da naši klijenti u potpunosti razumeju uslove ugovora koje zaključuju sa nama, angažovani smo na polju finansijske edukacije u cilju podizanja svesti javnosti o opasnostima netransparentnih finansijskih ponuda.\nKultura otvorene komunikacije: Komuniciramo međusobno na otvoren, fer i konstruktivan način. Konfliktima na radnom mestu pristupamo profesionalno, radeći zajedno na pronalaženju rešenja.\nDruštvena odgovornost i tolerancija: Našim klijentima nudimo pouzdane i dobro utemeljene savete. Pre nego što ponudimo kredite klijentima, mi procenjujemo njihovu ekonomsku i finansijsku situaciju, njihov poslovni potencijal i njihovu mogućnost otplate kako bi se izbegla prezaduženost i pružile odgovarajuće finansijske usluge. Pored toga, svim klijentima i zaposlenima pristupamo uz poštenje i uvažavanje, bez obzira na njihovo poreklo, boju kože, jezik, pol ili verska uverenja.\nTakođe, vodimo računa o tome da se zahtevi za kredite procenjuju u pogledu usklađenosti podnosioca zahteva sa našom etičkom poslovnom praksom. Krediti se ne odobravaju preduzećima ili pojedincima ukoliko se sumnja da praktikuju rad koji je nebezbedan, štetan za životnu sredinu ili se kosi sa moralnim principima, što se posebno odnosi na korišćenje dečje radne snage.\nVisoki profesionalni standardi: Naši zaposleni preuzimaju ličnu odgovornost za kvalitet svog rada i konstantno rade na svom profesionalnom razvoju.\nLični integritet i posvećenost: Od svih zaposlenih u ProCredit grupi u svakom trenutku se očekuje potpuna iskrenost, a sva kršenja ovog principa se rešavaju na brz i rigorozan način.\nOvi principi predstavljaju osnovu naše korporativne kulture i aktivno se primenjuju u našem svakodnevnom poslovanju. Oni su navedeni i u Kodeksu ponašanja naše banke, koji prevodi principe ProCredit grupe u praktične smernice za naše zaposlene.\nPoslednja izmena: Avgust 2018.\nSajt www.procreditbank.rs koristi kolačiće (cookies) koji ne sadrže lične podatke (ime i prezime, broj telefona, adresa) i služe radi poboljšanja funkcionalnosti sajta. Korišćenjem sajta saglasni ste kao posetilac sa korišćenjem navedenih kolačica.


Evropski parlament danas raspravlja o Bilčikovom Izveštaju o Srbiji | Blok vesti\nEvropski parlament danas raspravlja o Bilčikovom Izveštaju o Srbiji\nNa dnevnom redu današnje plenarne sednice Evropskog parlamenta naći će se Izveštaj izvestioca EP Vladimira Bilčika o Srbiji. O izveštaju u kojem se navodi da Evropski parlament pozdravlja činjenicu da je članstvo u EU i dalje strateški cilj Srbije i jedan od prioriteta novoformirane vlade, ali i izražava žaljenje zbog nedostatka napretka u mnogim reformama i nazadovanja oko pitanja ključnih za pristupanje EU, predviđena je poslanička debata, kao i glasanje. Evropska narodna partija je tražila da se o određenim članovima Izveštaja o Srbiji glasa "po delovima".\n"Moramo se usredsrediti na sistematske promene u oblasti pravde i vladavine prava. Srbija svakako mora krenuti dalje u rešavanju svih slučajeva kriminala i korupcije", izjavio je za Radio Slobodna Evropa Vladimir Bilčik, izvestilac Evropskog parlamenta (EP) za Srbiju, uoči rasprave o Izveštaju.\nOn je tako prokomentarisao zahtev Evropske narodne partije (EPP) da se o određenim članovima Izveštaja o Srbiji na plenarnoj sednici Evropskog parlamenta 25. marta glasa "po delovima".\nPortal European Western Balkans juče je objavio da je poslanička grupa EPP, čiji je pridruženi član Srpska napredna stranka, predložila da se glasa u delovima, tako što bi se "posebno u slučajevima kod kojih postoji visok nivo interesovanja javnosti, uključujući i slučajeve Krušika, Jovanjice i Telekoma Srbija glasalo odvojeno".\nEvropska narodna partija pojedinačno je najveća grupa u Evropskom parlamentu i, nakon istupanja poslanika mađarskog Fidesa, ima 175 od ukupno 705 poslanika. S obzirom na to da se može očekivati da će poslanici socijaldemokrata, liberala i zelenih, kao i određeni broj nezavisnih poslanika, glasati da ovaj stav člana 24. ostane u tekstu Izveštaja, može se očekivati tesan rezultat i još se ne može proceniti koja strana bi mogla da prevagne, jer se ne zna kako će glasati svi poslanici grupe Evropski konzervativci i reformisti, Identitet i demokratija i Levice, prenosi EWB.\nOsim za član o aferama, EPP je predložio glasanje po delovima za nekoliko drugih kontroverznih članova, uključujući i onaj u kojem se iznosi ocena da je nesastajanje Narodne skupštine 44 dana po uvođenju vanrednog stanja 2020. potkopalo njen položaj kao ustavno najvažnije institucije u Srbiji, kao i član u kojem se iznosi zabrinutost zbog kupovine televizija Prva i B92 2018. godine od strane kupca bliskog vladajućoj stranci, koja se opisuje kao korak ka monopolizaciji medija u Srbiji.\nPrema poslovniku Evropskog parlamenta, glasanje po delovima je moguće kada se tekst nekog člana odnosi na više tema, kao što je ovde slučaj. Poslanici mogu da predlože glasanje po delovima zaključno sa poslednjim danom pred glasanje, što je u slučaju izveštaja o Srbiji 24. mart. Predloge o podeljenom glasanju podnele su i neke druge grupe, ali ne na najkontroverznije članove izveštaja.\nOsuda napada na poslanika Evropskog parlamenta, medije i NVO u Srbiji\nBilčikov Izveštaj o Srbiji usvojen je u Odboru za spoljne poslove Evropskog parlamenta u februaru.\nIzvor: RSE, EWB, Beta\nPrevious articleRuski fond: Proizvodnja Sputnjik V vakcine u Srbiji mogla bi da bude pokrenuta od maja\nNext articleAL AHLI PRONAŠAO NOVOG TRENERA: Milojevića menja bivši šef struke Partizana


U znak sećanja na 6.500 ubijenih Srba u Sarajevu biće podignut spomen-krst iznad grada – Nadlanu.com\nU znak sećanja na 6.500 ubijenih Srba u Sarajevu biće podignut spomen-krst iznad grada\nObjavljeno 16. avg 2014. / 22:03:04\nNa Zlatištu iznad Sarajeva biće podignut spomen-krst kao "znak sećanja na više od 6.500 ubijenih sarajevskih Srba", odlučeno je danas u Trebinju na sednici Predsedništva Saveza logoraša Republike Srpske. Predsednik Saveza Branislav Dukić rekao je da "niko nema pravo da zabrani da 6.600 imena bude upisano da su ti ljudi stradali u Sarajevu", kao što "niko nema pravo da poriče da je u tom gradu bilo 126 logora, gde 5.000 stradalnika nikada nije dočekalo slobodu".\n"Krst će biti podignut", poručio je Dukić sa sednice Predsedništva u Trebinju.\nPrema njegovim rečima, inicijativu srpskih logoraša podržao je zamenik predsedavajućeg u Domu naroda parlamenta BiH Staša Košarac i već je našao sponzore za finansiranje spomen-obeležja. Košarac je u obraćanju članovima Predsedništva istakao je da je podizanje spomen-krsta na Zlatištu samo prva faza budućeg spomen-kompleksa na tom mestu, u okviru kojeg će biti crkva i spomen-park posvećeni sarajevskim stradalnicima.\nNIJE PRVI PUT: Đule Van Gog oglasio se nakon incidenta sa flašom u Sarajevu (VIDEO)\nTO NIJE SARAJEVO: Frontmen grupe "Van Gog" pogođen flašom u glavu\nZABAVLJALA PROLAZNIKE: Nikolina Kovač zapevala u parku na klupi! (VIDEO)\n"Znam da će u političkom Sarajevu biti mnogo vike zbog ovoga. Ne radimo ovo radi prkosa drugim narodima, već da sačuvamo uspomenu na naše žrtve, a to nam pravo niko ne može uskratiti", rekao je Košarac, koji je bio gost sednice Predsedništva republičkog Saveza logoraša.\nOn je dodao da inicijatore ne zabrinjava ni negodovanja Kancelarije visokog predstavnika u BiH."OHR nam ne može zabraniti volju, patriotizam i ljubav prema Republici, kao ni potrebu da ovim spomenikom odamo poštu nevino stradalim sarajevskim Srbima. OHR može da priča šta god hoće, ali nigde ne piše da je to obavezujuće za Savez logoraša", kaže Košarac.


Batagon: Nismo prvi investitor koji je doživio neprijatnosti u RS – BHDINFODESK\nBatagon: Nismo prvi investitor koji je doživio neprijatnosti u RS\nby Editor 29/07/2019 0179\nU cilju zaštite poslovnih interesa kompanije Batagon i naših investitora, obraćamo se široj javnosti, državnim institucijama i medijima sa namjerom ukazivanja na probleme sa kojima smo se susreli prilikom realizacije projekata u RS/Bosni i Hercegovini, navodi se u saopćen\nDodaje se da pored apela da „nas uvaže“ kao kredibilnog partnera koji je u RS i BiH do danas uložio preko 20 miliona KM, pojedini mediji i interesne grupe su naše ime i poslovanje koristili u cilju podizanja ličnih rejtinga i jačanja sopstvenog kredibiliteta.\n„Ostvarujući svoje lične ciljeve, nas su udaljili od daljnjih ulaganja u RS. Mi nismo prvi investitor koji je doživio neprijatnosti u RS, ali smo sigurno jedan od rijetkih koji je pored reputacione štete pretrpio i značajnu materijalnu štetu. U vezi sa ovim, istine radi, želimo da istaknemo da je osnovni problem sa kojim smo se suočili u postupku akvizicije zvorničke Alumine i Birača, nastao kao posljedica neracionalnih odluka zvorničkog suda koji je na dan kada je Batagon dao nalog za plaćanje oko 43 miliona KM u budžet RS, donio potpuno nerazumljivu i prema našem razumijevanju nezakonitu odluku, kojom je na direktan način bila ugrožena naša transakcija, tj. potpuno je obesmislila ugovor koji je Batagon imao sa Vladom RS“, pojasnili su.\nDrugim riječima rečeno, kupili bi nenaplativo potraživanje, a pored postojeće štete očigledno je da bi izgubili i dodatnih 43 miliona KM.\n„Ova nerazumna odluka je istovremeno načinila i veliku štetu RS, najprije jer je za toliko umanjen mogući prihod u budžet RS, a naša kompanija je dovedena u situaciju da ima ogromnu materijalnu i reputacionu štetu bavljenja ovim projektom. Zbog ovakvog stanja, reagovali su i naši investitori i poslovni partneri označivši projekat Alumine, sa najvišim nivoom rizika“, smatraju.\nPrema njihovim riječima, Batagon je imao vrlo korektnu saradnju sa Vladom RS, kao i menadžmentom Alumine, te upravo zbog toga se nismo odlučili da pokrenemo osnovane odštetne zahtjeve.\n„Sa druge strane, upravo zbog ove korektne saradnje, a i perspektive koje vidimo u poslovanju Alumine i tržištu koje je napravila u proteklih nekoliko godina, ističemo da smo spremi da nastavimo projekat sticanja većinskog vlasništva u ovoj firmi, s tim da se kao važno pitanje postavlja prethodno i hitno rješavanje kontroverznih i štetnih postupaka i radnji pojedinaca koji zastupaju takozvana ‘litvanska potraživanja’“, istaknuto je.\nDijaspora jača turizam Bosne i Hercegovine\nSuad Nijemčević jedan je od najiskusnijih bh. pilota\nEditor 10/08/2019 21/08/2019\nZlatan Medarić korona i ekonomija: Nijedan iole pametniji političar nije blesav da coronu ne iskoristi za političke ali prije svega ekonomske interese\nEditor 26/03/2020 28/03/2020\nUlaganje iz dijaspore: Ajdin Karabeg u Sanskom Mostu otvorio dvije firme\nUrednik BiH Info Desk 15/02/2019 15/02/2019


Rezvani Beast Alpha - pristupačniji nego što smo mislili - Lux Life luksuzni portal\nRezvani Beast Alpha - pristupačniji nego što smo mislili\nPremijerno predstavljen na prošlogodišnjem sajmu automobila u Los Anđelesu, Rezvani Beast Alpha je trebalo da košta 200.000 dolara…\nIpak, bazna verzija ovog divljeg lepotana će biti daleko pristupačnija nego što se pretpostavljalo. Ovaj jedisntveni sportski automobil će vas u svojoj osnovnoj formi koštati 95.000 dolara. Iako ne znamo razlog za smanjenje ove cene koje je, moramo priznati, drastično, moramo se složiti da su to jako dobre vesti.\nSudeći prema nekim glasinama, ovaj automobil pokreće Honda supercharged 2.4 litarski motor, a dobiće i Rezvani/Cosworth supercharged 2.5 litarsku jedinicu, koja može razviti 400 ponija. To znači, da od nula do sto ovaj automobil ubrzava za samo 3.5 sekundi!\nNismo sigurni da li je Rezvani kompanija napravila bilo kakve promene na ovom modelu. Estetski gledano, mi smo još uvek više nego impresionirani zahvaljujući njegovim očaravajućim SideWinder vratima, agresivnom eksterijeru i stilizovanoj vozačkoj kabini sa crnom kožom.\nIako standardna Alpha zver košta 95.000 dolara, verujemo da bi svi više voleli da poseduju Rezvani Beast Alpha X. Sa početnom cenom od 159.000 dolara i unapređenom verzijom 2.5 litarskog motora, X model ima 525 konjskih snaga i pruža pravo uzbuđenje na drumu.


Naslovna Fudbal Evropska takmičenja Srbi u LE: Bombarderi u napadu, rezervisti u odbrani\nTreće kolo Lige Evrope je pred nama, a u njemu će pravo nastupa imati 24 srpska fudbalera. Od koga najviše očekujemo u LE?\nSrbija ove godine nažalost nema predstavnika u LE. Partizan je posustao u poslednjem kolu kvalifikacija porazom od Bešiktaša, Brenbi je eliminisao Spartak iz Subotice, a Radnički iz Niša je ispao od Makabija iz Tel Aviva.\nIpak Srbija ima ceo jedan tim predstavnika u ovom takmičenju!\nJedini srpski golman u LE je Milan Lukač. Nekadašnji golman Partizana brani za Ahisar, osvajača kupa Turske. Nažalost ove sezone je pao na klupu i ne brani puno. Nažalost kada su u pitanju srpski defanzivci mnogo ih ne igra u svojim klubovima.\nKLADI SE NA LIGU EVROPE\nMilan Biševac je došao u Didelanž kao veliko pojačanje, ali je do sada odigrao samo jedan prvenstveni meč, a njegov bivši saigrač iz Crvene zvezde Dušan Basta je takođe pao u drugi plan u Laciju, a sada neće igrati jer je dobio crveni karton na prethodnom meču. Iskusni Miloš Kosanović je takođe rezervista u Standardu iz Liježa.\nOd mlađih defanzivaca koji ne dobijaju priliku tu je Vukašin Jovanović koji je posle dobrog starta u Bordou osuđen na klupu, a na pozajmici u Eibaru prošle sezone se nije snašao. Bivši kapiten Crvene zvezde Marko Petković je u Spartaku odigrao jedva dvocifren broj mečeva. Nekadašnji desni bek Čukaričkog Nikola Janković u Jablonecu igra povremeno, ali je oba meča u LE gledao sa klupe.\nNaravno ima i srpskih defanzivaca koji su bitni šrafovi u svojim ekipama. Branislav Ivanović je nezamenljiv u Zenitu, ali sada igra na poziciji štopera. Čak je postao i zamenik kapitena i nosi traku kada Anjukov nije na terenu.\nNjegov tim sada igra sa Bordoom koji ima dva uvodna poraza i pobda na svom terenu je imperativ ako tim Sergeja Semaka želi da prođe dalje. Večeras će nastupiti i Antonio Rukavina i to za kazahstansku Astanu protiv Jabloneca.\nBATE Borisov ima duet srpskih štopera – pored Nemanje Milunovića koji je tu već dugo sada je stigao i Aleksandar Filipović. Filipović se podjednako dobro snalazi i kao desni bek, a njih dvojica će imati paklen posao u meču sa Čelsijem.\nFUDBAL – UŽIVO!\nSari je pokazao da nije spreman mnogo da rotira u mečevima u Evropi, tako da će mnogo prvotimaca izaći na megdan BATE-u. U timu beloruskog šampiona je i nekadašnji kapiten OFK Beograda Nikola Vasiljević, koji nažalost zbog povrede još nije debitovao.\nPoslednji srpski defanzivac u Ligi Evrope je Uroš Spajić. On je posle odličnih igara u Anderlehtu za 6 miliona evra prešao u Krasnodar i tamo je standardan. Njegov tim je pobedio u prva dva meča i primio je jedan gol, a sada bi im pobeda protiv Standarda u gostima garantovala prolaz dalje.\nBATE ima i jednog vezistu iz Srbije, a to je defanzivni vezista Slobodan Simović, koji za sada nije igrao u LE. Na početku ove sezone je iz Rada u Rozenborg prešao centralni vezista Đorđe Denić i verovatno će biti u prvoj postavi protiv Salcburga.\nNekadašnji vezista Partizana i U21 reprezentativac Srbije Saša Marković će nastupiti za Apolon. Uprkos četiri gola u ligi ove sezone on mečeve u LE počinje sa klupe, ali na oba duela je ušao u igru.\nNAJBOLJE KVOTE – BONUS KVOTE!\nU Bešiktašu mnogo očekuju od Adema Ljajića, a u Laciju od Sergeja Milinković-Savića. SMS će biti u duelu sa Nemanjom Radonjićem iz Marseja, a srpski krilni fudbaler još čeka gol u dresu francuskog velikana.\nZa Rapid iz Beča igraju dva srpska fudbalera, a jedan je Aleksandar Kostić. Verovatno niste čuli za ovog vezistu, jer je celu svoju karijeru proveo u Austriji. U Rapidu je uglavnom na klupi. Na kraju tu su Filip Kostić i Mijat Gaćinović u Ajntrahtu iz Frankfurta.\nSa njima u timu je i Luka Jović, o kome je bilo mnogo reči poslednjih dana. Ajntrahtu ne cvetaju ruže u Bundesligi, ali u LE imaju dve pobede. Kostić i Gaćinović su počeli oba meča, dok je Jović u prvom počeo sa klupe protiv Lacija je startovao i dao gol. Filip Kostić ima dva gola u dosadašnjem delu takmičenja, a posle pet golova protiv Fortune Jović bi morao da se nađe u startnoj postavi.\nJoš jedan srpski bombarder u LE je Aleksandar Prijović. Dao je gol u pobedi 4:1 nad BATE-om, a sada je pred njim zadatak da golovima donese pobedu nad Videotonom. Tim Marka Nikolića je apsolutni autsajder u ovoj grupi.\nPosle završetka karijere Danka Lazovića Videoton je ostao na dva srpska napadača – Stefanu i Marku Šćepoviću.\nPoslednji srpski fudbaler u Ligi Evrope je Andrija Pavlović. Posle Čukaričkog je odlično počeo u Kopenhagenu, ali onda pao u drugi plan. Sada je startni napadač u Rapidu iz Beča koji ide na gostovanje Viljarealu.\nU grupi G Rendžersi imaju 4 boda, Rapid 3, Viljareal 2 a Spartak iz Moskve bod, tako da će svaki njegov gol u LE biti jako vredan.\nPrethodni tekstPet stvari koje ste možda propustili u Ligi šampiona!\nSledeći tekstKako je krenulo, tako se i završilo: ABA liga – Evrokup 0:4


PROJEKAT ZA BUDUĆNOST - Крупањ\nNovi GIZ projekat „IMPACT“- Upravljanje otpadom i otpadnim vodama u opštinama u Srbiji“ počeo je u januaru 2012.godine i prva faza projekta će trajati do kraja 2014.godine, a u slučaju odobravanja druge faze, do decembra 2017.godine. Projekat je finansiran od strane Nemačkog Saveznog Ministarstva za ekonomsku saradnju i razvoj i sprovodi se u saradnji sa Ministrastvom energetike, razvoja i životne sredine Republike Srbije i drugim partnerima.\nOpšti cilj projekta je unapređenje usluga u izabranim opštinama u sektoru prečišćavanja otpadnih voda i upravljanje otpadom, u skaldu sa zakonodavstvom u oblasti zaštite životne sredine, a prema zahtevima EU. Projekat će posebno sarađivati sa pet pilot opština kako bi se ojačali njihovi tehnički, administrativni i organizacioni kapaciteti za primenu održivih tehnologija za tretman otpada i otpadnih voda. Posebna podrška će se pružiti opštinama u pogledu pristupanja dodatnim fondovima za finansiranje izgradnje postorjenja.\nZa opštine koje su ušle u uži krug pored toga što je omogućeno uspostavlajnje privilegovanih partnerskih odnosa sa opštinama koje nisu odabrane, takođe je predviđen program obuke koji će biti koristan i u slučaju da se ne uđe u pet odabranih opština.\nProgram obuke je definisan tako da pruži predstavnicima opština osnovno i napredno znanje o konceptu i tehnologijama upravljanja otpadom i otpadnim vodama, upravljanju tokovima materije, cirkularnoj ekonomiji i pitanjima rodne ravnopravnosti u planiranju.\nOrganizovano je detaljnije upoznavanje donosioca odluka u lokalnim samoupravama sa ovim Projektom u okviru studijskog putovanja u SR Nemačku u periodu od 04.11-07.11. 2012. godine, a troškovi putovanja u potpunosti se finansira iz ovog Projekta.\nPredsednik opštine Krupanj, gospodin Nenad Vasiljević zajedno sa gospodinom Stanimirom Teovanovićem, predstavnikom JKP „1.Maj“ iz Krupnja u okviru ovog studijskog putovanja imao je priliku da se upozna kako je Nemačka rešila problem otpada i otpadnih voda i kako bi ovaj Projekat trebalo sprovesti u praksi, ukoliko naša opština uđe u tih pet odabranih opština.\nU okviru ovog putovanja posećen je Energetski park Morbah (obnovljivi izvori energije/Nultna Emisija-različite tehnologije),IfaS Institut za primenjeni menadžment nt tokova materije u Birkenfeldu, Veolia Umweltservice( postojenje za biomasu) i OIE.AG – Ökompark( kogeneracija-elektrana) u Birkenfeldu. Mokra polja St.Alban i inovativne tehnologije u sektoru otpadnih voda (dobijanje energije iz kanalizacionog mulja) Areal GmbH u St. Albanu. Potom u Kaisernlauternu organizovan je obilazak Postojenja za tretman otpadnih voda, biogas postrojenje za fermentaciju mulja i hidrotermalnu karbonizaciju. U Majncu je održan sastanak u Ministrastvu za privredu, energiju, zaštitu klime i prostorno planiranje, pokrajina Rajnlandfalc.


Okršaj „aždaja“ u Njujorku – Irving ličnim rekordom sezone slomio otpor Klipersa - Sputnjik Srbija\nOkršaj „aždaja“ u Njujorku – Irving ličnim rekordom sezone slomio otpor Klipersa\n07:57 03.02.2021 Preuzmite kraći link\nKošarkaši Bruklin Netsa pobedili su Los Anđeles Kliperse 124:120.\nNa terenu „Barklis centra“ videli smo okršaj velikih NBA zvezda – Kajrija Irvinga, Kevina Durenta i Džejmsa Hardena protiv Kavaja Lenarda i Pola Džordža.\nZa ljubitelje košarke ovo je bila utakmica za uživanje, oba tima igrala su veoma dobro od početka i generalno tokom svih 48 minuta igrala se egal košarka.\nGosti iz Los Anđelesa bolje su otvorili meč, a Netsi su zahvaljujući Irvingu, koji je na ovom duelu došao do ličnog rekorda sezone po broju poena, i Durentu pratili tempo protivnika. Tokom druge deonice Klipersi su održavali minimalnu prednost, a već u trećoj domaćin je preuzeo kontrolu.\nDobru igru iz trećeg perioda, ekipa Stiva Neša prenela je i u četvrti, te je na dva minuta do kraja, posle trojke Durenta, imala deset poena prednosti.\nGosti se nisu predavali i nošeni Džordžom uspeli su da smanje na samo -1, međutim, ušlo se u penal završnicu i Bruklin nije dozvolio protivniku da dođe do izjednačenja ili preokreta.\nNajefikasniji kod Bruklina bio je Kajri Irving sa 39 poena, Durent je postigao 28, a Harden je imao tripl-dabl – 23 poena, 11 skokova i 14 asistencija.\nNa drugoj strani Kavaj Lenard je ubacio 33 poena, Džordž je dodao 26, a Nikola Batum je meč završio sa 21 poenom.\nSjajan meč viđen i u prestonici SAD gde je Portland pobedio Vašington 132:121. Lilard je sa 32 poena predvodio Blejzerse do trijumfa, dok Vizardsima nije bilo dovoljno 37 poena Bredlija Bila.\nVeliki okršaj viđen je i utakmici Voriorsa i Seltiksa, dok su Toronto, Indijana i Juta upisali rutinske pobede.\nMedžik – Reptors 108:123\nNets – Klipers 124:120\nPejsers – Grizlis 134:116\nVizards – Blejzers 121:132\nVoriors – Seltiks 107:111\nDžez – Pistons 117:105\n► Nikola Jokić i zvanično vlada jednom obalom Amerike!\n► Srbinu „skresali krila“, Amerikanac objasnio zašto\n► Jokić ovo nikada nije uspeo – novo veliko dostignuće centra Denvera!


Kostić: Važno da iskažem mišljenje i kad nije pogodno kolektivnom umu\n„Neću da dozvolim da mi neko određuje šta smem da kažem, a šta ne, i šta je jedinstveni korpus mišljenja koga treba da se držim“, rekao je Kostić za današnje Večernje novosti.\nPovodom reakcija na njegovu izjavu o Kosovu, Kostić je ponovio da je to njegov lični stav, a ne stav Akademije, ali je dodao da nije u redu da o njegovim stavovima diskutuju ljudi koji nisu ni čuli u celini šta je rekao.\nOn je rekao da neće da govori o tome da li je patriota, a napomenuo je da je iz Srbije mogao da ode „20 puta, za veliki novac“ i da je odlučio da ostane u Srbiji sa svojom decom i unucima.\n„Neka Srbija sama odlči kome će da veruje“, rekao je predsednik SANU i dodao da je novinarka kojoj je dao intervju bila profesionalna i da ga nije isprovocirala.\nKostić je ranije izjavio da je Kosovo faktički i formalno izgubljeno za Srbiju i da je jedina politička mudrost kako „sa elementima dostojanstva“ napustiti Kosovo.\nOn je takođe rekao da je savez sa Rusijom veštačka alternativa i da „povraćajući treba da uđemo i u taj raj sa Evropskom unijom“.\nPredsednik Srbije Tomislav Nikolić rekao je da je Kostić svoje stavove izneo u trenutku kada država „vodi tešku borbu, uprkos strahovitim pritiscima onih koji promovišu nezavisnost Kosova“.\nNikolić je pozvao SANU da se izjasni o Kostićevom stavu, kao i da li posle takve izjave on može da ostane predsednik Akademije.\nPremijer Srbije Aleksandar Vučić rekao je da ne može da se saglasi sa izjavom predsednika SANU, ali da svako ima pravo na svoj sud i mišljenje i da on nikoga neće nazivati izdajnikom.\n„Loše je vreme za takve izjave u trenucima kada pokušavamo da sprečimo članstvo Kosova u Unesko“, rekao je Vučić.\n19.10.2015 u 08:36 / Odgovori\nČovek je potpuno u pravu, voleli mi to ili ne. Nikolić se hvali, a ne sme da ode ni do Bujanovca i Preševa, a Prištinu ne sme ni da preleti avionom. Vajni ministri u Vladi Srbije lažu i mažu narod na KiM, a sve u cilju sopstvenih interesa. KiM je odavno samo velika praonica mafijaških para i poligon za bogaćenje ljudi bliskih aktuelnim vladarima, ma koje oni boje bili i ma kako se zvali. Običan narod, baš kao i u Hrvatskoj, mora da „legne na rudu“ i da se odluči: ili ostaje i priznaje šiptarsku vlast, ili put pod noge. A političari neka prestanu da lažu jer i sami znaju da za povratak KiM pod okrilje Srbije mora da izbije III svetski rat, da u tom ratu pobede srpski saveznici i da se posle tog rata ti isti saveznici smiluju da nam ga vrate. Do tada, KiM je izgubljen za Srbiju.


Prvi online School Shop u Srbiji | LINK group\nIT School Shopu možete pristupiti na adresi shop.its.edu.rs i informisati se o svim predmetima koji se ovde mogu naručiti – postoji zaista veliki izbor proizvoda i suvenira sa grbovima Srednje škole za informacione tehnologije (ITHS) i Visoke škole strukovnih studija za informacione tehnologije (ITS), koje verujemo da ćete sa zadovoljstvom nositi i koristiti, ili pokloniti dragim osobama. Pored fotografije svakog od predmeta, tu je i kratak opis koji vam može pomoći da se odlučite prilikom kupovine. Svi predmeti su podeljeni u šest kategorija: školska oprema, odeća, suveniri, edukacija, poklon vaučeri i specijalne ponude.\nU IT School Shopu možete naći sve što je potrebno za odlazak u školu, bavljenje sportskim aktivnostima, rad za kompjuterom kod kuće ili za šetnju u prirodi. Na raspolaganju vam je veliki izbor majici, trenerki, jakni, rančeva, kačketa, šolja, olovaka, svezaka i mnogobrojnih drugih suvenira sa grbovima ITS-a i ITHS-a. Osim toga, ovde možete naći i stručnu literaturu, kao što je knjiga Informacione i internet tehnologije, kao i vaučere za IT School Shop u različitim iznosima koje možete pokloniti dragim osobama. Takođe, redovno ćemo ažurirati i odeljak sa specijalnim ponudama, zahvaljujući kome ćete po neverovatnim popustima moći da nabavite predmete sa grbovima naših škola.\nInače, reč je o Beta verziji IT School Shopa i sve narudžbine će biti realizovane od 1. decembra 2013. godine.\nCene su posebno prilagođene učenicima ITHS-a i studentima ITS-a, ali su veoma pristupačne i za sve one koji žele da imaju neki od predmeta sa grbom naših škola i tako postanu deo naše IT zajednice.


Almašani | Home\nUdruženje građana za zaštitu nasleđa\nBrošura Faro Konvencije (kliknite na sliku da preuzmete brošuru)\nVrednost našeg Almaškog kraja, njegovog kulturnog nasleđa i odnosa koji prema tom nasleđu imamo mi, njegovi žitelji i poštovaoci, prepoznati su kao primer dobre prakse u oblasti primene principa Faro konvencije – krovne konvencije Saveta Evrope o kulturnom nasleđu.\nU najnovijoj Faro brošuri, koja predstavlja primere dobre prakse iz zajednica Faro mreže širom Evrope, istaknut je naš Almaški kraj kao jedan od takvih primera.\nU saradnji sa Faro mrežom Saveta Evrope Udruženje „Almašani“ priredilo je prevod ove brošure, koju ćemo dalje nastaviti da prezentujemo organizacijama i aktivistima u oblasti zaštite i unapređenja kulturnog nasleđa u Srbiji, što u ovoj fazi našeg rada smatramo jednim od naših prioritetnih zadataka.\nAlmaški kraj odabran je kao jedan od pozitivnih primera i u filmu kojim je prošle godine obeleženo 15 godina od potpisivanja Faro konvencije.\nFaro konvencija posebno je značajna zbog toga što je u prvi plan istakla važnost aktivnog uključivanja građana u interpretaciju kulturnog nasleđa, u upravljanje kulturnim nasleđem i njegovo korišćenje kao resursa za razvoj lokalnih zajednica.\nNaše aktivnosti ne bi bile uspešne bez povezivanja mnoštva različitih aktera na istom zadatku: od komšija, preko nastavnika, đaka i roditelja škola iz kraja, Akademije umetnosti, projekta Novi Sad Evropska prestonica kulture, gradskog Zavoda za zaštitu spomenika, gradske uprave Novog Sada…\nUpravo saradnja ovako različitih aktera na istom cilju je ono što se prepoznaje kao kvalitet u okvirima Faro konvencije.\nVidljivi rezultati ove saradnje su regeneracija polusrušene fabrike svile u jedno od najaktivnijih kulturnih središta Grada – Svilaru i dobijanje statusa zaštićene ambijentalne celine 2019. godine. Naš naredni cilj, čiju realizaciju podržava i Pokrajina jeste aktiviranje i otvaranje depoa SNP-a, bivše kožare u još jedno mesto delimično otvoreno za kulturne programe. Ovim bi u Almaškom kraju, uz Svilaru, Kožaru i Akademiju umetnosti bio formiran novi kulturni distrikt.\nU vremenu u kome živimo ideje i kultura su najvažniji pokretač opšteg razvoja i zato verujemo da će naš primer biti inspiracija i drugim lokalnim zajednicama u našoj zemlji.\nUdruženje građana za zaštitu nasleđa „Almašani“ nastaje 2005. godine, iz potrebe njegovih žitelja da svoj kraj očuvaju od „urbicida“ koji bi ga zadesio da je ostvaren predlog za probijanje saobraćajnice kroz srce Kraja, tik pored najstarije crkve u Gradu – Almaške.\nSa velikim zadovoljstvom i ponosom možemo da kažemo da je naše gotovo 15 godina dugo zalaganje za zaštitu Almaškog kraja juče i zvanično urodilo plodom. Odlukom Vlade Srbije naš Almaški kraj postao je zaštićena ambijentalna celina. To znači da će ono što je nakon dugogodišnje devastacije najstarijeg dela Grada preostalo – biti sačuvano.\nAlmaški kraj, tri veka staro jezgro Grada koje sadrži sve njegove istorijske i razvojne slojeve, ovim je dobio priznanje i zaštitu od nekontrolisanog investicionog širenja.\nRegeneracijom Svilare u okviru projekta Kulturnih stanica Fondacije Novi Sad 2021 EPK, Almaški kraj već je dobio novi sadržaj kojim privlači ne samo Novosađane, već i goste Novog Sada. Status zaštićene ambijentalne celine doprineće širenju upravo ove vrste sadržaja u našem kraju, čemu se neizmerno radujemo.\nIzražavamo veliku zahvalnost Zavodu za zaštitu spomenika Grada Novog Sada koji je inicirao saradnju sa našom organizacijom u oblasti zaštite Almaškog kraja, uvodeći time za naše uslove novu, a za evropske prilike uobičajenu praksu – saradnju između javnih institucija i civilnog sektora u oblasti zaštite kulturnog nasleđa.\nPosebnu zahvalnost izražavamo Gradonačelniku Novog Sada Milošu Vučeviću, bez čijeg ličnog zalaganja do ove odluke ne bi došlo. Zahvaljujemo se Novosađaninu, a ne političaru Milošu Vučeviću, jer smo bili svedoci da je u ovom procesu nastupao pre svega kao Novosađanin.\nPred nama je novi period istinske revitalizacije Almaškog kraja, za koju je očuvanje graditeljskog nasleđa samo neophodan preduslov. Za punu revitalizaciju potrebni su vredni kulturni sadržaji i kreativna energija, koju Novi Sad i Almaški kraj imaju.\nU ime Udruženja “Almašani”\npredsednik Marijan Majin\nUprkos devastacionim procesima, Almaški kraj je poslednja očuvana ambijentalna celina Novog Sada, čiji se nastanak može precizno locirati u 1716/1717. godinu.\nOčuvanje Almaškoj kraja predstavlja očuvanje heterogenosti Novog Sada, sinhronog postojanja različitih socijalnih i stilskih kodova prošlosti. Bez istorijskih slojeva se osiromašuje duh i svest građana.\nOČUVANJE DUHA MESTA\nAlmaški kraj poseduje osobeni duh mesta (genius loci) koji ne može ni da se poruči, ni da se napravi. Duh mesta nastaje interakcijom posetioca sa fizičkim karakteristikama prostora.\nProjekat “Usmena istorija Almaškog kraja”\nStare priče za novo doba\nSaradnja sa OŠ “Ivan Gundulić”\nEuropa Nostra ENtopia project\nISTORIJAT ALMAŠKOG KRAJA\nNema ničeg pogubnijeg za jedan grad nego kad u onima koji ga čine presahne volja da se bore za očuvanje njegovog, pre svega kulturnog lica.


Odlazak kliringa iz Londona bi koštao banke 77 mlrd dolara\nIzvor\tTanjug\tnovembar 01, 2016\nLONDON - Odlazak kliring poslovanja iz Londona zbog Bregzita bi koštao banke 77 milijardi dolara, izjavio je danas generalni direktor Londonske berze, Gzavije Role.\nKliring operacije su u centru "bojnog polja" otkako je Velika Britanija u junu glasala za izlazak iz Evropske unije, a pojedini francuski i nemački zvaničnici su u više navrata poručili da te transakcije denominovane u evrima ne bi trebalo da se realizuju u Londonu nakon što napusti Uniju, prenosi njujorška agencija "Blumberg".\nTakav razvoj situacije bi, prema rečima Rolea, prouzrokovao "velike troškove evropskim bankama".\n"Ako bi kliring operacije bile uklonjene, one se više nikada ne bi vratile u London. Verovatno bi NJujork imao najviše benefita od toga", izjavio je on.\nRole se, kako navodi "Blumberg", svrstava među one koji tvrde da nanošenje štete londonskom Sitiju trpele i kompanije iz drugih članica EU koje se oslanjaju na London kao na ključni centar za finansiranje.\nKliring kuće su institucije na finansijskom tržištu koje se bave utvrđivanjem obaveza i potraživanja u hartijama od vrednosti i novcu, i saldiranjem izvršenjem obaveza prenosom hartija od vrednosti ili plaćanjem, i koje upravljaju rizikom u saldiranju transakcija, između ostalog, vođenjem marginskih računa.\n« Piker: Stiže era digitalnog bankarstva Ruf: Povećanje primanja način da se oseti uspešnost reformi »


Novalić: 240 miliona KM za privredu i eliminaciju uticaja pandemije – Biznis.ba\nNaslovnaBiHNovalić: 240 miliona KM za privredu i eliminaciju uticaja pandemije\nNovalić: 240 miliona KM za privredu i eliminaciju uticaja pandemije\nobjavljeno 15. dec 2020. u 14:23 15. dec 2020.\nU Sarajevu je danas zasjedala Vlada FBiH, a o najznačajnijim donesenim odlukama i zaključcima javnost je informisana na konferenciji za novinare.\nVlada je danas usvojila Prednacrt budžeta FBiH za 2021. godinu, koji je, kako je rekao federalni premijer Fadil Novalić, odraz jedne ekonomske politike, te je kao takav morao uobziriti ono što se u ekonomskom i socijalnom pogledu događalo ove godine – koja je obilježena pandemijom koronavirusa, i ono što se očekuje od iduće godine.\n– Morali smo poći od toga da smo ove godine pod pritiskom pandemije izgubili 14.000 radnih mjesta, ali su nam istovremeno direktni porezi pali samo 0,7 posto, što znači da su naše ekonomske mjere, koje su gotovo isključivo utjecale na direktne poreze, bile vrlo efikasne tako da nam ne trpe zdravstvo i penzioni fond – kaže Novalić.\nNo, dodaje, indirektni porezi su prema posljednjim podacima pali za 15,8 posto, a to je široka potrošnja stanovništva i investiciona potrošnja. To čini određeni problem naročito na nižim nivoima vlasti, koji više konzumiraju indirektne poreze.\n– Zato je budžet i kreiran da prevenira ove pojave visokog nedostatka indirektnih poreza i gotovo neprimjetnog pada direktnih poreza. U tom smislu je relativno visok budžet u iznosu od 5.481.000.000 KM kreiran tako da se 230 miliona KM uputi kao grant nižim nivoima vlasti, pri čemu se najmanje polovina tih sredstava treba koristiti za privrednu potporu obrtima, mikro i malim preduzećima – kazao je Novalić.\nUz to, FBiH je dodatno u svom budžetu kreirala 240 miliona KM za privredu – praktično na grantovskom principu, 150 miliona KM za Stabilizacijski fond, 50 miliona KM za zapošljavanje kako bi se poništio efekat -14.000 radnih mjesta. Sa dodatnih 25 miliona KM pojačava se Garantni fond pri Razvojnoj banci, dok se 15 miliona KM daje na regresiranje kamata.\n– Ovaj budžet treba da u narednoj godini potpuno eliminiše utjecaj pandemije koronavirusa u 2020. godini – govori Novalić.\nVlada FBiH donijela je i odluku o dodjeli sredstava subjektima u turističko-ugostiteljskom sektoru u iznosu od 30 miliona KM na ime finansijske pomoći u okolnostima pandemije COVID-19, prenose Vijesti.ba.\nFederalna ministrica finansija Jelka Milićević kaže da je Prijedlog budžeta po hitnoj proceduri upućen u Parlament FBiH. Podsjeća da još nisu završeni pregovori o aranžmanu sa MMF-om, te pojašnjava da nema neusaglašenih pitanja između entiteta, već su na određen način nejasno definirana pitanja između BiH i MMF-a vezano za preduvjete i određene strukturalne odrednice.\n– Svjesni smo da je 2020. godina imala drastičan pad sa preko 15 posto prihoda, a istovremeno smo imali povećane zahtjeve i nižih nivoa vlasti, privrednih subjekata, kao i zdravstvenog sektora. U svom tom okruženju, Ministarstvo finansija napravilo je jedan okvir koji je danas na Vladi prihvaćen, a iznosi 5.481.251.699 KM. To je okvir za stabiliziranje javnih finansija i za nastavak politika Vlade na oporavku i stabiliziranju privrede – pojasnila je Milićević.


U Pančevu je predstavljen projekat „Prekogranična mreža za edukaciju i istraživanje prirodnih resursa“ Z.M.\n„Projekat se bavi monitoringom prirodnih resursa, prevashodno mislimo na zemljište i vodotokove u regionu. Prisutnima smo predstavili šta je tema projekta, šta ćemo tokom trajanja projekta raditi, koje ciljeve ćemo ispuniti. Pozvali smo i predstavnike lokalnih samouporava kako bi nam olakšali samo izvođenje projekta. Nama su tu potrebni pristupi različitim tačkama na kojima ćemo vršiti uzorkovanje i saradnja lokalnih samouprava značajno će olakšati taj deo posla. Jedna od tačaka u Poglavlju 27 pretpristupnih pregovora Evropskoj uniji je upravo određivanje tačaka na vodotokovima na kojima će se meriti uticaj poljoprivrede na kvalitet tih voda. Ovaj projekat praktično doprinosi ispunjavanju te tačke iz pretpristupnih pregovora“, zaključio je Vladimir Čejić.\n„Godinu dana će se raditi uzorkovanje zemljišta i vode, nakon toga će se raditi analiza svega toga i na osnovu dobijenih podataka i statističke obrade tih podataka mi ćemo znati stanje i kvalitet i zemljišta i vode u regionu. Sprovedeno ispitivanje svakako će imati efekat na kvalitet proizvedene hrane u područjima delovanja. Istraživanje se sprovodi u pograničnom regionu okruga Južni Banat u Srbiji i okruga Temišvar u Rumuniji. U pitanju je istraživački projekat koji ima zaštitnu funkciju, zaštitu životne sredine, zaštitu prirodnih resursa, poljoprivrednog zemljišta, voda. U postupku istraživanja će se ispitati na koji način intenzivna poljoprivreda i antropogene aktivnosti izazvane posredstvom delovanja čoveka utiču na zemljište i vodu. U toku je i nabavka instrumenta za sprovođenje istraživanja i prateće laboratorijske opreme, a sredstva su obezbeđena putem Interreg-IPA programa prekogranične saradnje Rumunija – Srbija. Projekat je podržao i Pokrajinski sekretarijat za finansije“, kaže Aleksandar Kovačević.


Kurti: Uspostavićemo reciprocitet, ne želimo da to propadne\nKosovska vlada „još uvek nije odustala od uspostavljanja reciprociteta sa Srbijom“, kazao je Aljbin Kurti na sednici kosovskog parlamenta povodom 100 dana vlade.\n„Što se tiče reciprociteta, od 2011. godine usvojili smo punu rezoluciju o političkom, ekonomskom, trgovinskom reciprocitetu sa Srbijom. Ovaj princip sam izneo na sastancima u Briselu. Besnik Bisljimi je detaljno pripremio dokument, 11 povreda koje Srbija čini protiv Kosova u našem zajedničkom izveštaju i to smo pokazali međunarodnim faktorima i dajemo vremena da se to primeni sa reciprocitetom. Zainteresovani smo za njegovu potpunu i pravilnu primenu. Uzajamnost nije osveta, to je zdrav princip između dve države, koje će biti jednake. Želimo da to učinimo tako da se to više ne poništava“, kazao je Kurti.\nOn je dodao da je uvođenje reciprociteta Srbiji „pitanje dana“.\nNa sednici je kritikovala inicijativa "Otvoreni Balkan". Šefica poslaničke grupe Samoopredeljenja Mimoza Kusari Ljilja kazala je da "Otvoreni Balkan" za cilj ima stvaranje superiornosti Srbije, što je, kako je rekla, Srbija uvek zloupotrebljavala i zlostavljala druge.\nOna je na današnjoj sednici Skupštine Kosova istakla da je poređenje "mini-Šengena" sa Evropskom unijom netačno i obmanjujuće.\nPetković: Direktno urušavanje dijaloga\n"Ponovljenim pretnjama o uvođenju nekakvog reciprociteta prema zvaničnom Beogradu, Aljbin Кurti direktno urušava dijalog i sve ono što je u sporazumima dogovoreno i otvoreno ide u pravcu pokušaja nove destabilizacije prilika na terenu", naveo je direktor Kancelarije za KiM Petar Petković u saopštenju za medije povodom najnovijih najava Aljbina Кurtija o uvođenju reciprociteta prema zvaničnom Beogradu.\n"Pitanje tzv. reciprociteta je zapravo eufemizam za podizanje novih ekonomskih barijera kojima su bili izloženi Srbi na КiM i Beograd tokom trajanja anticivilizacijskih taksi od 100 odsto", dodao je on.\n"Zato bi Кurtiju bilo bolje da se umesto ovakvih najava jednostranih poteza koje direktno urušavaju dijalog, posveti sprovođenju do sada postignutih sporazuma, posebno formiranju Zajednice srpskih opština", stoji u saopštenju.\n"Ovakve neodgovorne izjave predstavljaju nastavak njegove otvorene opstrukcije prema dijalogu i zvaničnicima iz Brisela, a dokle ide mržnja prema zvaničnom Beogradu svedoči i najnovija poruka da će Priština spaliti testove na virus Кovid 19 koje im je donirao Beograd", smatra Petković.\n"Nažalost, robujući nazadnim politikama koje region vraćaju decenijama unazad, Кurti nanosi ogromnu štetu svim ljudima koji žive na prostoru Кosova i Metohije i kojima je, pre svega, potreban ekonomski napredak i boljitak, borba sa Кovidom 19 i drugim izazovima, a ne spaljivanje testova, uvrede i pretnje", zaključuje se u saopštenju.


Predsednik novosadskog odbora Narodne stranke i bivši gradonačelnik Borislav Novaković optužio je aktuelnog gradonačelnika Miloša Vučevića za krivično delo trgovina uticajem u korist kompanije Galens i pozvao javno tužilaštvo da reaguje i pokrene istragu o tom slučaju.\nNovaković je reagovao posle najave kompanije Galens da će na prostoru od 3,7 hektara koje zauzima Brodogradilište Novi Sad početi gradnju stambeno-poslovnog kompleksa u okviru projekta „Novi Sad na vodi“.\nOn je podsetio da je Galens pre nekoliko godina kupio Brodogradilište, ali ne da bi pravio brodove, nego da bi na tom prostoru pravio solitere od 20 spratova znajući da će gradska vlast taj plac pretvoriti u građevinsko zemljište.\nDa bi se taj naum ostvario potrebno je, objašnjava Novaković, da Galens to zemljište na kojem ima pravo korišćenja dobije u svojinu od države uz naknadu ili bez nje, kao i da se urbanistički planovi tome prilagode.\n„Ovo je vrhunski kriminal, nigde u državi nisam video nešto slično, bestidno i pozivam tužilaštvo i policiju da reaguju. Na šta liči država i pravni sistem u kojem investitor koji nema čak ni pravo vlasništva „telefonira“ i javno saopštava gradu i gradonačelniku šta on namerava stavljajući ih u inferiornu poziciju. Da li uprava Novog Sada i gradonačelnik uspostavljaju pravila igre kada je u pitanju urbanizam u korist građana ili građevinska i urbanistička mafija naručuje ono što želi, a posao gradske uprave je samo da prilagođavaju urbanističke planove onome što oni žele“, kazao je Novaković na konferenciji za novinare.\nOn je naglasio da NS predlaže da se za uređenje priobalja Dunava, ocenivši to kao najvažniji projekat grada, raspiše međunarodni tender. On smatra da preliminarni planovi koje je pripremilo JP Urbanizam, a javnost o tome saznaje na kašičicu zahvaljujući insajderima i uzbunjivačima, mogu samo da posluže kao osnova, orijentir.\n„Uređenje priobalja na potesu Borodgradilište, Kamenička ada, Šodroš, Ribarsko ostrvo i Mornarica treba da bude predmet stručne pozornosti i da u projektovanju učestvuju sve domaće i strane projektantske kuće koje to žele i da dobijemo najbolje moguće rešenje. U protivnom bavićemo se stvarima koje imaju više veze sa privrednim kriminalom nego normalnim urbanim razvojemm Novog Sada“, rekao je Novaković.\n„Da je ovde reč o pogodovanju ili nameštanju posla za firmu Galens pokazuje skica, koju su pripremili urbanisti, da se oko placa Brodogradilišta izgradi novi odbrambeni nasip, ali i oko dve parcele na koje imaju pravo korišćenja i vlasništva grad Novi Sad i „Vode Vojvodine“, čime se stvaraju pretpostavke da se Galens proširi i na te parcele i ukrupni ih na 8,5 hektara. Da bi se to ostvarilo neophodan je dosluh sa gradonačelnikom i gradskom upravom. Mislim da je ovo reprezentativni primer trgovine uticajem koji ni Galens ni gradonačelnik više ne skrivaju i na to mora da reaguje tužilaštvo“, dodao je Novaković.\nOn je kazao da u Narodnoj stranci razmišljaju da tužilaštvu podnesu krivičnu prijavu protiv umešanih u ovaj posao i, kako tvrde, krivično delo trgovina uricajem.


Mogućnosti za saradnju sa univerzitetima Velike Britanije | British Council\nUkoliko bi institucija visokog obrazovanja koju predstavljate želela da razvije saradnju sa univerzitetima Velike Britanije, bilo da je u pitanju mobilnost osoblja i studenata, udruženi programi, saradnja u istraživanju ili izgradnja kapaciteta, nudimo vam nekoliko mogućnosti koje vam mogu pomoći.\nViše od 25 godina, Evropska unija finansira Erasmus program kako bi promovisala mobilnost studenata i osoblja, kao i saradnju između institucija iz cele Evrope i šire. Novi program (Erasmus+) institucijama visokog obrazovanja unutar Evropske unije, ali i izvan nje, nudi više mogućnosti nego ikad ranije, bazirajući se na iskustvu i uspehu prethodnih evropskih programa Erasmus Mundus, Tempus, Alfa i Edulink.\nObezbeđena sredstva mogu da podrže razmenu studenata i osoblja između institucija visokog obrazovanja Evropske unije i izvan nje, udružene master i doktorske studije kao i partnerstva između institucija. Jednim delom ovih sredstava direktno upravlja Evropska komisija. U Velikoj Britaniji, Erasmus+ programom upravljaju Nacionalna agencija Velike Britanije, partnerstvo između British Council-a i Ecorys-a. British Council upravlja decentralizovanim Erasmus+ aktivnostima za visoko obrazovanje.\nMeđunarodna mobilnost kredita\nPo prvi put, Erasmus+ program podržava razmenu osoblja i studenata između zemalja Evrope ("programske zemlje") i zemalja van nje ("partnerske zemlje"), kroz aktivnosti koje nose naziv Međunarodne mobilnosti kredita. Partnerske zemlje koje učestviju u ovom programu su navedene na ovoj strani na kojoj se, takođe, mogu videti i programske zemlje.\nApliciranje za ova sredstva se može ostvariti jedino preko institucija u programskim zemljama. Svakako, institucije sa postojećim vezama sa univerzitetima Velike Britanije takođe mogu da uzmu u obzir ova sredstva kao mogućnost za jačanje veza između institucija i potencijalnih budućh obrazovnih i istraživačkih partnerstava.\nUkoliko trenutno niste povezani sa univerzitetima Velike Britanije, ali ste zainteresovani da rayvijete čvršću saradnju koristeći Erasmus+ sredstva, molimo vas da posetite stranicu partnerske mogućnosti kako bi preuzeli i popunili odgovarajući formular.\nUkoliko vam je potrebno više informacija o udruženim programima, mogućnostima izgradnje kapaciteta ili drugim programima, molimo vas da pogledate vodič Evropske komisije o saradnji sa evropskim institucijama visokog obrazovanja pod Erasmus+ programom ili ukoliko ste pozicionirani kao jedan od 27 partnerskih zemalja, možete kontaktirati našu lokalnu Eramus+ kancelariju.\nHorizon 2020 je najveći istraživački i inovativni program Evropske unije sa približno 80 milijardi evra dostupnih tokom narednih sedam godina (od 2014 do 2020) - ne uključujući privatne investicije koje će ova suma novca privući. Ovaj program obećava više naučnih prodora i otkrića kroz prenos velikih ideja iz laboratorija na tržište.\nUparivanjem istraživanja i inovacija, Horizon 2020 doprinosi ostvarivanju izvanrednih naučnih i industrijskih rezultata i omogućava nam da savladamo neke od najvećih izazova sa kojim se naše društvo suočava. Cilj je da se osigura zajednički rad evropskih i svetskih istraživača kako bi se otvorio put ka istraživanju najnovijih tehnologija, otklonile barijere ka inovaciji i obezbedio jednostavniji zajednički rad između javnog i privatnog sektora pri sprovođenju inovacija.\nHorizon 2020 nudi mnoštvo mogućnosti za saradnju sa institucijama izvan Evropske unije. Međutim, drugačija pravila se primenjuju u zavisnosti od regiona, pravnog i ekonomskog statusa.\nEuraxess je inicijativa Velike Britanije koja podržava međunarodnu mobilnost i karjerni razvoj istraživača. British Council upravlja Euraxess UK sajtom na kome se nalaze informacije o istraživačkim aktivnostima Velike Britanije, praktičnim informacijama za mobilne istraživače kao i baze poslova koje se mogu pretraživati i fondovi za međunarodno istraživanje.


REM krije audio-zapis sa sednice na kojoj su u Upravni odbor RTS-a izabrani Krstić i Panović - Sindikat novinara Srbije\nREM krije audio-zapis sa sednice na kojoj su u Upravni odbor RTS-a izabrani Krstić i Panović\nRegulatorno telo za elektronske medije odbilo je da dostavi Cenzolovci audio-snimak sa sednice Saveta na kojoj su za članove Upravnog odbora RTS-a izabrani Nebojša Krstić i Zoran Panović, uz obrazloženje da će se o zahtevu novinara odlučivati „na narednoj redovnoj sednici“.\nNisu naveli kada će se ona održati.\nZbog kontroverzi koje naročito prate izbor Nebojše Krstića, Cenzolovka je od REM-a zatražili audio-zapis i stenogram sa te sednice, ali je REM zahtev odbio, uz obrazloženje da, prema Zakonu o elektronskim medijima, sve odluke u REM-u donosi Savet, pa će se i o ovom zahtevu odlučivati na nekoj od narednih sednica.\n„Imajući u vidu da Savet Regulatora o zahtevima stranaka odlučuje na sednicama Saveta većanjem i glasanjem… obaveštavamo Vas da će Vaš zahtev za pristup informacijama od javnog značaja biti uvršten na dnevni red na narednoj redovnoj sednici Saveta“, navodi se u odgovoru REM-a.\nZakon o pristupu informacijama od javnog značaja, međutim, propisuje da institucije imaju rok od 15 dana da dostave informacije ili, ukoliko iz opravdanih razloga to ne mogu da učine u datom periodu, mogu zatražiti dodatni rok do 40 dana, što REM nije učinio.\nZbog izbegavanja REM-a da javnosti u zakonskom roku dostavi snimak, novinari su uputili žalbu povereniku za informacije od javnog značaja.\nTajne aktivnosti javnih institucija\nNovinar nedeljnika Vreme Radmilo Marković, koji je pre nekoliko meseci takođe tražio audio-zapis sa sednice Saveta REM-a, kaže da je REM i njegov zahtev odbio sa sličnim obrazloženjem, što implicira da je takva praksa zapravo „izbegavanje da se javnosti da na uvid ono što ova institucija radi“.\n„Kako su sednice javne i obavezno se snimaju, tražio sam im audio-zapis sa jedne od njih. Međutim, umesto da mi pošalju snimak u roku od 15 dana, rekli su da će moj zahtev razmotriti na nekoj od narednih sednica, što apsolutno ništa ne znači“, navodi Marković i dodaje da je postupak po njegovoj žalbi i dalje u toku.\nSam poverenik Rodoljub Šabić za Cenzolovku navodi da ne može da se izjašnjava o konkretnom slučaju, ali je, kaže, njegov načelni stav o ovakvim stvarima odavno poznat.\n„Ja ne mogu da zamislim ni jedan jedini opravdan razlog zbog koga bi se od očiju javnosti sklanjali procedura, kriterijumi i načini izbora bilo kog nosioca bilo koje javne funkcije. Naprotiv, oni su više nego legitiman predmet interesovanja javnosti. Naglašavam – bilo koje javne funkcije, a utoliko pre što je to javna funkcija u Upravnom odboru nečega što nosi naziv Javni servis“, navodi Šabić.\nNepoznati kriterijumi REM-a\nIzbor Panovića i Krstića je u delu medijske javnosti naišao na osporavanja. UNS je podsetio da je Krstić bio medijski savetnik tadašnjeg predsednika Borisa Tadića kada su „usvojene drakonske izmene Zakona o javnom informisanju, kada su novinari koji su kritički pisali o vlasti otpuštani bez mogućnosti da posao pronađu u bilo kom javnom glasilu, a mediji bili izloženi drastičnoj cenzuri“, i pozvao ovo regulatorno telo da obrazloži svoju odluku.\nREM, međutim, to nije učinio, pa osim šturog saopštenja da su Krstić i Panović izabrani u Upravni odbor, javnost i dalje ne zna kojim se kriterijumima u ovom slučaju vodio REM.